ETArekin apurtu behar duela esan dio Batasunari Rubalcabak

"Hizketakideaz erratu da ezker abertzalea, ETAri mintzatu behar zaio, ez Gobernuari. Armak uzteko eskatu behar dio ETAri", adierazi du Barne ministroak.

Ezker abertzaleari erantzun dio Alfredo Perez Rubalcaba Barne ministroak, eta ETArekin "behin betiko" apurtu ezean legezko izango ez dela ohartarazi dio. ETAren azken iragarpenaren ostean, Gobernuak indar politiko baztertu guztiak legalizatu behar dituela esan dute gaur ezker abertzaleko bozeramaileek.

"Hizketakideaz okertu da ezker abertzalea, ETAri mintzatu behar zaio, ez Gobernuari. Armak uzteko eskatu behar dio ETAri edo behin betiko bandarekin apurtu. Horrela bakarrik lortuko du legezko izatea. Ez dago beste aukerarik", adierazi du Rubalcabak.

"Ezker abertzaleak ETAn duen eragina ikusi dugu, bandak egin behar zuena esan zuen, baina benetan egin duena ikusi dugu", Barne ministroaren hitzetan. "Ezker abertzaleak ETAren gainean duen eragina oso txikia da", erantsi du. "Ezker abertzaleak engainatzeari utzi behar dio, eta Gobernuari zuzenduz denbora galtzen ari da, Exekutiboak terrorismoaren aurkako politika ez duelako batere aldatuko", adierazi du Rubalcabak.

Txelui Moreno ezker abertzaleko kideak gaur, Bilbon, prentsaurrekoan azaldu duenez, ETAren komunikatuaren ostean hurrengo pausoa "Gobernuak eman behar du", alderdi politiko baztertuak legalizatuz eta euskal presoak Euskadiko espetxeetara hurbilduz.

ETArekin elkarrizketa izateko aukerarik ez dagoela errepikatu du ministroak: "Terroristekin hitz egiteko eseriko garela esatea, gertatuko ez den zerbaitetaz mintzatzea da".


Zapatuan hasiko da Herrixen Elkartearen Gabonetako kanpaina, bonoen salmentarekin

Hastear da Azkoitiko Herrixen merkatari elkarteak Gabonen bueltan antolatutako kanpaina. Hain zuzen, datorren larunbatean, abenduaren 1ean, hasiko dira kanpainaren barruko Gabonetako bonoak saltzen. Modu horretan, 35 euroren truke 50 euroko erosketa bonoak lortzeko aukera izango dute Azkoitiko bizilagunek. Goizetik eguerdira bitartean egongo dira salgai erosketa bonoak, 10:00etatik 14:00etara bitartean edo agortu arte. Pertsona bakoitzak txartel bakarra erosteko aukera izango du. Horrenbestez, ezinbestekoa izango da erosketa egitean NAN txartela erakustea.

Erosketa bonoen salmentaz gain, denetariko produktuz osatutako 20 otarre ozketatuko ditu Herrixenek, Azkoitia txartelarekin ordainketak egiten dituzten guztien artean. Abenduaren 10etik 21era bitartean egindako erosketak hartuko ditu kontuan elkarteak. Otarren banaketa abenduaren 22an egingo dute, Torrezurin, 13:30ean hasita. Egun horretan egingo dute Herrixenek antolatutako Erakusleiho Lehiaketako sari banaketa ere.

Abenduaren 17tik aurrera herriko saltokietan erosketak egiteagatik Herrixen Elkarteak errifak banatuko ditu agortu arte. Gabonetako errifa horietan 500 eurotako hiru sari banatuko dituzte. Urtarrilaren 5ean egingo dute errifa horien zozketa.


Aurresku eta Soinu Zahar Txapelketaren laugarren saioa, etzi eta igandean

Haurtzaro Dantza Taldeak antolatu du herriko saioa; etxeko hainbat dantzari ariko dira taula gainean

Gazteen Gipuzkoar Aurresku (mutilak) eta Soinu Zahar (neskak) Txapelketaren edizio berria asteburu honetan —etzi eta igandean— egingo dute Elorsoro kiroldegian.

Oiartzungo saio hori Euskal Dantzarien Biltzarrak antolatzen duen XV. Gazteen Gipuzkoar Aurresku Ligaxkan eta XIV. Gazteen Soinu Zahar Ligaxkan sartzen da, eta Haurtzaro Dantza Taldeak antolatu du.

Txapelketan, federatuak dauden Gipuzkoako eta Nafarroako dantzariak parte hartzen dute, 7-15 urte bitartekoek.

Bi sailetan: A eta B

Txapelketa horretako saioetan, dantzariak bi sailetan banatuta lehiatzen dira, bai nesketan eta baita mutiletan ere. A Sailean, 7-11 urteko dantzariek parte hartzen dute. B Sailean, berriz, 12-15 urtekoek.

Oiartzungo saioari dagokionez, musika Lartaun Txistulari Taldeak jarriko du.

Bestalde, epaimahaia Gipuzkoako Euskal Dantzarien Biltzarraren partaideek osatuko dute.

Etzi eta igandea

Etziko saioa arratsaldean izango da, eta 16:30ean hasiko da. A Saileko mutilen eta A Saileko nesken txanda izango da (behean).

Bi pieza dantzatuko dituzte, bai neskek eta baita mutilek ere. Mutilek: Alpargata edo Eskua Aldatzeko Soinua, eta Agurra. Neskek: Puntamotz eta Uztai Txiki Zortzikoa.

Igandean, berriz, B Saileko dantzariak ariko dira taula gainean, goizean, 11:00etatik aurrera (behean).

Mutilek Desafioa edo Aurkez Aurkez, eta Jorrai Dantza Zortzikoa dantzatu beharko dituzte. Eta neskek Hondarribi Handia eta Upelategi.

Saioak ikusteko ez da sarrerarik ordaindu behar. Beraz, herritar guztiak gonbidatuta daude euskal dantzekin gozatzera, eta etxeko dantzariak animatzera. Etxekoek, maila ona erakustea espero dute.

Irudian, iazko txapelketako A Saileko irabazleak.

A SAILA, ETZI

MUTILAK (7-11)

Beñat Salegi. Errenteria.

Eneko Gonzalez. Elgoibar.

Aritz Olarte. Oiartzun.

Xabier Irazu. Asteasu.

Jon Gaztelumendi. Hernani.

Aitor Martinez. Legazpi.

Luis Garcia. Errenteria.

Aimar Odriozola. Ibarra.

Ibon Jauregi. Larraul.

Julen Guillo. Elgoibar.

Ibai Urbieta. Larraul.

Asier Rios. Errenteria.

Manex Irazusta. Villabona.

Julen Albisu. Donostia.

NESKAK (7-11)

Ane Beloki. Legazpi.

Goiuri Arzallus. Oiartzun.

Saioa Etxegia. Ibarra.

Udane Galardi. Oiartzun.

Saioa Marcos. Elgoibar.

Idoia Leonet. Oiartzun.

Leire Astigarraga. Elgoibar.

Nerea Videira. Oiartzun.

Garazi Lasa. Hernani.

Aiora Etxeberria. Villabona.

Miren Astigarraga. Elgoibar.

Itsaso Iciar. Eibar.

Janire San Sebastian. Zizurkil.

Mappi Egues. Ibarra.

Ane Agirregabiria. Deba.

Maddi Otegi. Villabona.

Naroa del Rio. Oiartzun.

Amaia Arozena. Deba.

Ixone Juaristi. Deba.

B SAILA, IGANDEAK

MUTILAK (12-15)

Ander Garcia. Donostia.

Haritz Aperribai. Deba.

Beñat Balda. Deba.

Xabier Treku. Deba.

Xabier Bengoetxea. Ziordia.

Aitor Lasa. Hernani.

Eneko Balda. Deba.

Urko Azkoiti. Deba.

Josu Salegi. Deba.

Iñaki Lasa. Donostia.

Jakoitz Erdozia. Donostia.

Daniel Serrano. Deba.

Iker Belintxon. Deba.

Gorka Etxeberria. Errenteria-Orereta.

Xabat Uranga. Deba.

NESKAK (12-15)

Olaia Mintegiaga. Donostia.

Izaro Agirre. Altsasua.

Amaia Lasa. Donostia.

Katerin Artola. Oiartzun.

Idoia Narbaiza. Legazpi.

Ane Txurruka. Deba.

Nahia Alonso. Donostia.

Nora Fraile. Deba.

Itxaso Lizeaga. Deba.

Nora Azurmendi. Donostia.

June Beristain. Deba.

Iraia Claver. Altsasua.

Maria Perez. Deba.

Naroa Otxoa. Etxarri.

Eider Apaolaza. Donostia.

Naiara Mendiburu. Donostia.

Amets Maiza. Altsasua.

Jone Gomez. Deba.


Arraunlarien urteko azken entrenamendu saioa

Kirol eginez amaitu dute urtea Telmo Deun Arraun Elkarteko neska-mutilek. Hotzari aurre egin, ontziak uretaratu eta arraunean aritu dira eguna argitzen zenarekin batera.

Klubetik urte berri on bat opa zaie guztiei.


AP-1 guztiz irekiko dute gaur berriro Eskoriatzan, 15 hilabete geroago

Hiru luizi eta errepidea garbitzeko eta konpontzeko arazo ugari izan ondoren, autobideko lau erreiak arratsaldean zabalduko dituzte.

Gipuzkoako Aldundiak AP-1 autobideko lau erreiak berriz irekiko ditu gaur Eskoriatzan. Duela 15 hilabete luizi batek bi errei ixtera behartu zuen Gasteizko noranzkoan.

Arazoak 2015eko martxoaren 5ean hasi ziren, luizia izan ondoren. Hasieran, ezponda egonkortzeko, mikropilotak baliatuz hiru pantaila egitea pentsatu zuten, baina uztailaren 8an bigarren luizi bat gertatu zen.

Azken lur-jausia

Azaroaren 27an, “lanak amaitzeko zorian zirela ematen zuenean”, Aldundiak agiri batean azaldu duenez, hirugarren luizi bat gertatu zen, aste horretan izan ziren euriteen ondorioz.

Mendi-magalean eraikitako pantailaren 70 metro hautsi zituen luiziak, eta horrek “arrisku larrian” jarri zuen magal osoaren egonkortasuna.

Zuzendaritza geoteknikoa aldatzeko erabakia hartu zuen orduan Aldundiak, “behin betiko irtenbide azkar bat” bilatzeko, eta Jose Maria Rodriguez Ortiz Geologia eta Geoteknika katedraduna kontratatu zuen.

Obra berriak bukatuta, gaur arratsaldean zabalduko dute errepidea.


Goierritarra 260. zenbakia

Irudian klikatu zenbakia deskargatzeko

Goierritarra 260. zenbakia (2004/05/07)

Gai nagusiak:

Hamabostaldian nabarmen: Beasaindar dantzarien alardeamaiatzaren 16an

Jon Gorrotxategi beasaindarra kalean, 2 urte kartzelan egon ondoren

Kolaborazioa: Karim Fall-en mundua. Andoni Sarriegi Eskisabel

Beasaingo Andramendi Ikastolaren web orria, “www.andramendi.com”

“Hizkuntz eskubideak! Denon konpromisoa” ekimena bide onetik. Kontseilua

Ipar Amerikako indiarren kronika euskaraz Joxe Luis Aramendiren eskutik. Literatura

Sei minutuan, Segurako historia, Ardixanerreko Maialen mamuak kontaktua. Segura

Udalak Adborg-eko gutuna sinatzen. Agenda 21

Zapo festa. Zaldibia

San Isidro eguna, baserritarren eguna. Mutiloa

San Isidro eguna. Gaintza

Ezkio Itsasoko jaiak. Egitaraua

Udal ordezkariak Sahararren kanpamentuetan. Ormaiztegi

Ertaroko IX. peria maiatzaren 8an eta 9an

Makilari aldizkariaren ale berria kalean. Gabiria

Zegama-Aizkorri mendi maratoia. Zegama

Gaztaren museoa egiteko urratsak. Idiazabal

1958ko Lambretta zaharberritu. Segura

Sarako umeak Ataunen. Ataun

Musika kalera. Beasain

Herriko festak ate joka. Legorreta

Iker Uharte pilota txapeldun Kuban. Lazkao

Aramako historiari buruzko liburua. Arama

148 biztanle. Altzaga

Goierri triatloi taldea sortu da. Kirola

SilikonaY musika taldearen lehen maketa. Musika

Fotozaharra: Olaberriko dantzariak Iurre auzoan


Marmokak Zumaiako hondartzetan ere hasi dira agertzen

Zumaiako hondartzetan ere hasiak dira marmokak agertzen, ez baina Donostiako hondartzetan edo Zarauzkoan adina. "Goizean dezente zegoen, bai itsasertzean eta asko uretan", azaldu digu surfista batek. "Hori bai, goizean marrazo bat ere sartu da!". Eguerdi parean Itzurunen, San Telmo inguruan zegoen marmoka gehien, baina ez inguruko herrietan agertu diren multzo handitan. Marmoka txikiak dira orain arte agertu direnak, ez arriskutsuak diren eta 'karabela portugaldarra' izenarekin ezagutzen direnak.


Txoriek kriskitinik joko balute

Joan den larunbatean jokatu zuten Euskal Herriko 41. dantza txapelketa, Seguran; Tolosaldeko bi ordezkariek podiumeko lehen bi postuak eskuratu zituzten.

Txoriek kriskitinik joko balute, joan den larunbateko oholtza gaineko dantzarien antza lukete; edo, alderantziz. Euskal Herriko 41. dantza txapelketak hartu zuen, beste urtebetez, Segurako Baratze pilotalekua, eta eserleku nahiz harmaila guztiak bete ziren, hamahiru bikote parte hartzaileren pauso, oihu eta ahaleginak ikusteko.

(Bideoa: GOIERRIKO HITZA)

Tolosaldeak bi ordezkari zituen lehian, eta lan bikaina egin zuten biek ere, lehenengo bi postuak eskuratuz: Xabier Artola irurarrak eta Idoia Besada pasaitarrak irabazi zuten, bigarrenez jarraian, Irurako udalerria ordezkatuz; Ane Urruzola billabonatarrak eta Iker Sanz lezotarrak, berriz, bigarren postua lortu zuten. Podiuma osatuz, Amets Amubieta eta Larraitz Larrañaga azpeitiarrak sailkatu ziren, sueltoko lehiaren hitzordu garrantzitsuenean.


‘Goizuetan lan eta bizi’ lehen jardunaldia eginen dute azaroaren 7an

Maingeneko Juanjo Elizaldek eta Basaburuko Ernaitzu Kooperatibak esperientziak azalduko dituzte astearte arratsaldeko 6:30ean Udaletxeko Ganbaran

Goizuetako Etxebizitza Batzordeak sortu zuen etxebizitza eta lokalei buruzko inkestan, etxebizitzaren gaia lantzeaz gain, “Nola hobetu Goizueta bizileku bezala?” gaia ere landu zen. Emaitzetan, batez ere, herrian lan falta zegoela azpimarratzen zen. Gabezi horri erantzuna eman asmoz, Udalak eta Cederna-Garalur elkarteak elkarlanean sortu duten dinamika da “Goizuetan lan eta bizi”. Urte osoan zehar noizean behin egingo diren hitzaldi eta mahai inguruek osatzen dute dinamika hau eta helburua, beste esperientzia batzuetatik ikastea izango da.

Lehenengo hitzordua azaroaren 7an eginen dute, astearte arratsaldean, 6:30ean udaletxeko ganbaran. Hitzaldira bi esperientzia ekarriko dituzte. Bata, herrikoa izango da, Juanjo Elizaldek Maingenea arraultza eta betizu-haragi ekologikoaren berri emanen du. Bestea, Apeztegiberria denda, Orokietako ostatua eta Escape Room-a kudeatzen duen Basaburuako Ernaitzu kooperatiba izango da bere esperientzia kontatuz.


Partida erabakigarrirako materiala aukeratzera

Ezkurdia-Barriolak eta Olaizola II.a-Urrutikoetxeak materiala aukeratuko dute gaur, 11:30ean, Labriten

Binakako Txapelketako 7. jardunaldia jokatuko da asteburuan. Ezkurdiak eta Barriolak Olaizola II.a eta Urrutikoetxea izango dituzte aurkari, larunbatean, Iruñeko Labriten. Partida horretarako material aukeraketa gaur egingo dute, 11:30etik aurrera.


Bertan behera utzi dituzte Eusko Legebiltzarrerako hauteskundeak

Eusko Legebiltzarrerako hauteskundeentzat data berririk ez dute jarri, gainera, gaur goizean egindako bileran. Iñigo Urkullu Eusko Legebiltzarreko lehendakariak alderdi guztiekin egin du bilera, koronabirusagatik indarrean jarri duten alarma egoerak bultzatuta.

Eusko Jaurlaritzak erabaki du apirilaren 5eko Eusko Legebiltzarrerako hauteskundeak bertan behera uztea. Bozentzat data berririk ez dute jarri gaur goizean egindako bileran. Iñigo Urkullu Eusko Legebiltzarreko lehendakariak alderdi guztiekin egin du bilera, koronabirusagatik indarrean jarri duten alarma egoerak bultzatuta. 10:00etan hasita egin dute bilkura Lehendakaritzan, eta han izan dira EAJko Andoni Ortuzar eta Joseba Aurrekoetxea, EH Bilduko Maddalen Iriarte eta Arnaldo Otegi, Elkarrekin Podemoseko Miren Gorrotxategi, PSE-EEko Idoia Mendia, PPko Amaya Fernandez eta Equoko Jose Ramon Becerra eta Edurne Baranda; Voxeko inor ez da joan bilerara.

Bi arrazoi nagusigatik hartu dute erabakia: batetik, ezin delako bermatu osasunari dagionez segurtasuna bermatuko dela; bestetik, sufragio unibertsalerako eskubidea ere ezin delako bermatu.


Oikiaren historia azaldu zuten atzo San Bartolome elizan

Oikia XIV-XXI. Historia bizia izenburupean hitzaldia izan zen atzo, igandea, Oikiako San Bartolome elizan. Arantza Ugarte eta Pedro Etxabe egin duten ikerketaz aritu ziren hizketan, goraino bete zen elizan. Oikiako historia luzearen eta ezezagunaren berri eman zieten herritarrei, ekainaren 10ean Oikian izango den Gipuzkoako Eskola Txikien Festarako indarrak biltzea helburu hartuta. Interes handia piztu zuen solasaldiak, eta adin guztietako herritar ugari bertaratu zen. Datu esanguratsu asko eman zituzten Arantza Ugarte eta Pedro Etxabe hizlariek. Adibidez, Oikiari buruz agertzen den lehen idatzia 1.344 urtekoa dela edota Oikiako Eskolak 130 urte dituela jakinarazi zuten.


Zer eingou astebururan? Clown Zorrotza jaialdia, Zer gertatu ote zitzaion Ana Garciari? eta Xilaba 2020

Asteburua ate joka dugun honetan gurera proposamenak ekarri nahi ditugu bada eta kutur ekitaldiez gozatzeko aukera. Bilbon abiatzen dugu errepasoa asteburu osoan zehar pabeloi 6 aretoak bi antzezlan eskainiko ditu, Gazte konpainiak “Zer gertatu ote zitzaion Ana Garciari? “ taularatuko du. Antzezlanean gorputz arraroez, biolentziaz, emakume edo gizonez eta pertsona bakoitzak izan nahi duenaz hitz egiten da. Clown Zorrotza jaialdia asteburu honetan ospatuko da Zorrotzako frontoia. denetara lau proposamen izango dira: Hiru euskal konpainiak (Maite Guevara, Hortzmuga Teatroa, eta Malas Compañias) eta Sempre Arriba galiziarrek parte hartuko dute. Covid-19 izena hartzen duen pandemiaren baimenarekin, irailaren 19an Hiriburuko La Perle gelan hasiko da Xilaba bertsolari txapelketa eta azaroaren 21ean Donibane Lohizuneko bukatuko da.

https://bilbohiria.com/docs2/2020/Ibaizabal/200918_ZeinEinguAsteburuan.mp3

Deskargatu hemen.


"Identitatearen etsai bilakatu dira sare sozialak"

Teknologia berriak bi ahoko armak direla uste du Askunzek, eta ohartarazi du erabileran dagoela gakoa. "Sare sozialek gu erabili beharrean, guk haiek erabili beharko genituzke".


Aitor Zandueta: "Pantailak ez dira berez kaltegarriak; mugarik gabeko erabilera, bai"

Teknologia, zientzia eta frikismoaren tartean, Aitor Zandueta makilakixki pantailadun gailuez, Oumuamua espazio ontziaz, heriotzaren makinaz, urrezko arrozaz eta lo egiteko robotaz mintzatu zaigu


Lagun Aro-Bizkaia Bilbao Basket partida, ETB-1en eta eitb.com-en

Euskal Kopako finalerako txartelaren bila aterako dira bi taldeak.

Saskibaloi emanaldia egingo du ostegun honetan ETB-1ek Donostiatik zuzenean. Lagun Aro GBCk eta Bizkaia Bilbao Basketek jokatuko duten Euskal Kopako neurketaren kontakizuna egingo dute 20:25etik aurrera Xabier de la Fuente, Josean Aldalur eta Jokin Etxebarriak. Partida eitb.com webgunean ere jarraitu ahal izango da streaming bidez. Talde irabazleak finala jokatuko du Caja Laboral Baskoniaren aurka datorren apirilaren 28an Gasteizen.


Suhiltzaileek mendizale bat erreskatatu dute Goizueta inguruan, helikopteroz

Nafarroako Suhiltzaleen Erreskate Tekniko Taldeak helikopteroz egin du erreskatea

63 urteko emakumezkoa paseoa egiten ari zen Errataklaundi inguruan, erori egin zen, eta tibia eta peronea hautsi zitzaizkion. Larrialdietarako ibilgailuek ez zuten inguruotara iristerik, eta Nafarroako Suhiltzaileen Erreskate Takniko Taldeak helikopteroa erabili behar izan du emakumearengana iritsi ahal izateko.


Ezinezkoa izan da

Final-laurdenetako partida erabakigarrian galdu egin dute IDK-k eta Gernikak. Gipuzkoarrek luzapena behartu, eta sailkatzear egon dira

Euskal talderik ez da izango Espainiako Ohorezko Mailako kanporaketetako finalerdietan. IDK Gipuzkoak eta Gernikak galdu egin baitzituzten atzo, final-laurdenetako partida erabakigarriak. Oso modu desberdinean esan zieten agur, ordea, sasoiari. IDK-k gertu izan zuen sailkapena. Luzapenean galdu zuen Cadi la Seuren pabiloian: 80-78. Gernikak, aldiz, sasoiko lehiarik kaskarrena jokatu zuen zaleen aurrean, eta 49-75 galdu zuen Valentziaren aurka.

Emozioz betetakoa izan zen IDKren partida. Norgehiagoka handia jokatu zuten Azu Muguruzaren jokalariek, hasi eta buka. Etxekoen baloi irteerari presio handia eginez, eta haien saskiratzaile onena den Andrea Vilaro gertutik zainduz, lehen zatian bikain aritu ziren.

Cadi la Seuk deseroso jardun zuen erasoan, ohikoa duen eraginkortasunik gabe. Hirukoetan ere ez zuen asmatu. IDKri, aldiz, defentsako lan on horrek lasaitasuna eman zion erasoan, aurkariaren saski aurrean baloia pazientziaz mugitu, eta jaurtiketa argiak topatzeko. Hor, Lyndar Weaver aritu zen eraginkorren. 13 puntu sartu zituen lehen zatian —partidan osoan 24—. Atsedenaldian sei puntuko aldea zuen IDK-k: 28-34. Errenta hori izatetik harago, etxekoak 28 puntuan utzi izana nabarmendu behar da, partidako 85 puntu sartu izan baitituzte batez beste denboraldian zehar.

Hirugarren laurdenean 11 puntuko errenta izatera ere ailegatu zen IDK: 30-41. Baina hor agertu ziren etxekoen bi jokalari: Yurena Diez eta Irati Etxarri. Diezek min handia egin zuen erasoan: 25 puntu sartu zituen. Etxarrik, berriz, defentsa ikaragarria egin zuen Weaverren gainean.

Hala, etxekoak aldea murrizten joan ziren azken laurdenean. Partida amaitzeko 18 segundu falta zirenean 65-60 zihoazen aurretik. Lehiak erabakita zirudien. Baina handia egin zuen orduan IDK-k. Iva Brkicen hiruko bati eta Weaverren biko bati esker luzapena behartzea lortu baitzuen.

Luzapenean gipuzkoarrak lehiatu ziren, baina zaleen babesarekin etxekoak gehiago izan ziren. Babes horrek eman zien bost minutu horiek jokatzeko behar zuten indarra. Hori bai, IDK-k ez zuen etsi, eta azkenera arte estutu zuen etxeko taldea.

Gernikak, berriz, ezin izan du estreinakoz finalerdietarako sailkatu. Modu txarrean esan zion agur, gainera, denboraldiari: sasoiko partidarik kaskarrena jokatuz. Hori agerian uzten duen datu argigarri bat dago: lehenengo eta hirugarren laurdenean zortzi puntu baino ez zituzten sartu Mario Lopezen jokalariek.

4-0 aurretik jarri ziren aurretik. Baina hortik aurrera asmatu ezinik eta kontrakarrean aritu zen. Berehala 0-13 partziala sartu zuen Valentziak, eta hortik aurrera historia gutxi izan zuen partidak.

Valentzia eroso aritu zen, Jori Davisek eta Tamare Abaldek gidatuta —16 eta 11 puntu sartu zituzten hurrenez-hurren— nahi bezala jokatu zuen. Atsedenaldian 20-33 zihoazen aurretik, eta partida ia ezinezko jarri zitzaien gernikarrei.

Bigarren zatia lehenengoaren bidetik joan zen, eta bisitariak aldea handituz joan ziren. Etxekoak ahalegindu ziren gerturatzen. Baina berriro ere saskia txiki egin zitzaien. Badira denboraldian zehar ezer ateratzen ez den bizpahiru partida, eta zoritxarrez Gernikari atzoko partida erabakigarrian gertatu zitzaion.

49-75 amaitu zen lehia. Atzokoak, ordea, ez du Europan, eta ligan egin duen bide txukuna ilundu behar.


Besabi-Arano ibilaldia

Urnietako Eteneta elkarte gastronomiko-kulturalak mendi ibilaldi bat antolatu du, Besabitik Aranoraino ekainaren 10erako. Ibilaldia irekia da urnietar guztientzat.

Ibilaldiaren zailtasuna ez da handia, iraupena (5 ordu) eta desnibela kontuan izanda, 8 urtetik gorako edonork egiteko modukoa.

Ibilaldiaren ondoren Aranoko Kontzejupe tabernan egingo den bazkarirako apuntatu beharra dago(ekainaren 3a baino lehen) Eteneta Elkartean bertan, edota telefono zenbaki hauetara deituta, 685 722 296 edo 650 905 902. Bazkariaren prezioa: helduen menua, 21 euro, eta haurrentzako menua, 8 euro.

Bazkalostean, Urnietara itzulera autobusez egingo da.


Pilota txapelketan izen emateko azken eguna

Ekainaren 10ean bukatuko da Aiako Pilota Txapelketan izena emateko epea. Eskuzko nahiz palako txapelketetan eman daiteke izena, kultur etxean.

XXXVIII. edizioa izango da eskuzko txapelketan. 38 aldiz antolatuko du Aiako Kirol Elkarteak txapelketa. Ondo errotutako txapelketa da, herrian harrera ona eta erantzun hobea duena. Pala txapelketa ere sustraituta dago. Beranduago hasi arren txapelketa honen antolakuntzarekin, aurtengoa XXVI. edizioa izango da.

Eskuzko txapelketan, gizonezkoetan, lau kategoriatan banatuko dira: 10 urte bitartekoak, 11tik 15 urte bitartekoak, 16 urtetik gorakoak banaka lau t'erdi barruan eta 16 urtetik gorakoak binaka. Emakumezkoetan, 13 urte bitartekoena izango da kategoria bat eta 14 urtetik gorakoa bestea.

Palan bi modalitateetan arituko dira. Mutiletan, binaka eta banaka arituko dira. Binakako kategorian hiru mailatan banatuko dituzte pilotariak: 10 urte bitartekoak, 11tik 15 urte bitartekoak eta 16 urtetik gorakoak gomazko pilotarekin. Banaka 16 urtetik gorakoak soilik arituko dira, teniseko pilotarekin, bostaren barruan. Emakumezkoak hiru mailatan banatuko dira eta binaka jokatuko dute: 10 urte bitartekoak, 11tik 15 urte bitartekoak eta 16 urtetik gorakoak.

Izen ematea kultur etxean eman beharko da. Horretarako azken eguna da gaurkoa, ekainaren 10a. Esku pilotan nahiz palan, izena ematen duen bikotekideetako batek, gutxienez, aiarra izan behar du.


Aurreneko postuak jokoan, gaur

Zita garrantzitsuak izango ditu gaur, Sagardoaren Txapelketak. Arratsaldeko 16:00etan hasita Galarretan, bi multzoetako aurreneko postua egongo da jokoan. Batetik, A multzoan, Urriza eta Azpiroz (Larre Gainen ordezkari) ariko dira, Etxeberria IV eta Etxeberria IIIren (Gurutzeta) kontra. Eta bestetik, B multzoan, Utergak eta Larrañagak (Gaztañaga), Otaegi eta Ion (Petritegi) izango dituzte aurrean.


Gabonetako kontsumoa, krisiaren gainetik

Gabonetan ohi bezala gastatuko dute aurten Euskadiko familiek, krisiaren gainetik; hori da Euskadiko zenbait kontsumitzaileen elkartek egin dituzten estimazioen emaitzak. Krisiaren eraginez, gastatzeko joera hori pixka bat baretu da; hala ere, azterketen arabera, oraindik larregi kontsumitzeko tentazioak gainditzen ditu asmo on guztiak. Hala, familia bakoitzak 500 eta 1.000 euro arteko gastua egingo du, Euskal Herriko Kontsumitzaileen Antolaketaren (EKA-OCUV) arabera.

EKAk Euskal Herriko 600 kontsumitzaileri inkesta egin zien datu horiek ateratzeko. Galdetutako lagunen %47,31k esan zuten 500 eta 1.000 euro bitarteko gastua egingo zuela. Galdetutakoen %18ek bakarrik esan zuten 500 euro baino gutxiago inbertituko zituztela Gabon sasoiko erosketetan. Azkenik, %34,62ek ezin izan zuten estimaziorik egin. Hori bai; gehienek 1.000 euroko muga zeukaten Gabonetako aurrekonturako.

Galdetutakoen %81,23ek esan zuten iaz adina gastatuko zutela aurten, eta %17,24ek, iaz baino gutxiago. Erdiek baino gehiagok esan zuten krisiarengatik txikituko zutela aurtengo aurrekontua.

Etxeko otorduetan egiten dugu gastu handiena, EKAren ikerketaren arabera: hori da Euskadiko etxeen %49,62en kasua. Hurrengo datoz opariak (jostailuak aparte), familien %33,46endako; eta loteria, azkenik, familien %16,5endako.

Kontsumoari dagokionez, Gabonak urtarrilean bukatzen dira; hortaz, datozen egunotan ere neurriz kanpo gastatzeko hamaika aukera agertuko zaizkigu. Horien aurrean, "urte osoan bezala, zentzuz jokatzea" gomendatzen du Gipuzkoako Kontsumitzaileen Elkarteko (GKE) Eibarko taldeko kide Jose Manuel Urkidik. Jatekoak jende askok erosi ditu dagoeneko, baina oraindik erosi ez dituztenei gogorarazten die "azken egunetan, prezioak handitu" egiten dituztela saltoki askok.


Zapatuan jaitsiko dira Olentzero eta Mari Domingi Apotzagatik

Gabon eguna ekintzaz josita egongo da egun osoan zehar. Goizean, gaztaina erreak jateko aukera izango da Herriko Plazan, eta 12:00etan, Olentzeroren laguntzaileek haurren eskutitzak jasoko dituzte. Ondoren, gabon kantak abestuko dituzte herritarrek, eta 13:00etan, trikiti eskolako ikasleekin kalejira egingo da.

Arratsaldean, berriz, Jose Arana zaharren egoitzan gabon kantak abestuko dituzte herritarrek, eta 18:00etan egingo da Apotzaga auzotik jaitsiko diren Olentzeroren eta Mari Domingiren ongietorria. Haien jaitsierarekin batera, txistulari eta soinu joleekin batera, kalez kale ibiliko dira, eta herritarrek kantuz lagunduko diete. Honako ibilbide hau egingo da: Intxaurtxueta, Gaztañadui, Olazar, Dorleta, Aranburuzabala, Jose Arana eta Herriko Plaza.

Honekin batera, Gabon egunean, herritar guztiak euskal jantzi tradizionalak janztera animatu nahi ditu Eskoriatzako Udalak.


Alex Zubia: ‘Aberatsa naiz, aberatsak gara’

Zaila da neurtzea zein den aberastasunaren ezaugarririk garrantzitsuena. Izan daiteke soldata, izan daiteke bizi-maila, izan daiteke erosteko gaitasuna… Edozeinetan pentsatuta ere, zuetariko askok ez zaretela aberatsak pentsatuko duzue, ez behintzat ez bada Afrikan gosez hiltzen ari direnekin edota Siria eta antzekoetatik ihes egin beharrean dabiltzan horiekin alderatuz. Eta horiekin bagara, bai, aberats eta baita zorionekoak ere, nahiz eta askoren aurpegietan ez duen ematen.

Bada, aberastasuna neurtzeko beste era bat, zorpetze gaitasuna dela diote. Benetan pobrea bazara, ez duzu zorpetzeko gaitasun askorik, ez dizu inork ezer maileguan utziko eta. Nola utzi txiro bateri dirua nondik hartu ez du eta? Zorpetu, benetan zorpetu aberatsak bakarrik egin daitezke. Hor dago Corte Inglesa, jotake lanean aurtengo urtea 2.000 milioi euroko zorraz amaitzeko ahaleginean.

Alde horretatik ere, gu aberatsak gara. Espainiar izatearen abantailak. Espainiar izate hutsagatik gutariko bakoitzak 23.000 euro baino gehiago dugu zorrean, bakoitzak bere kabuz egin ditugun zorrak alde batera utzita, hau da, hipoteka, autoa… Horretaz gain, 23.000 euro baino gehiago. Oraindik gogoan ditut EAJren hitz haiek «Sentirnos comodos en España». Ufa, eroso ez dakit, baina sekulako sablazoa eman digute metropolikoek!! !

Hori zorretan, zeren eta gure etorkizunerako jubilazio kutxa deritzon horretan sartuak izan ditugun milioi guztiak, aidean doaz apurka-apurka. Berriki beste 7.000 milioi euro atera ditu Espainiako Gobernuak. 2011. urtean 67.000 milioi euro inguru genituen kutxa horretan, hegoaldeko euskaldunok ere. Gaur egun 25.000 milio inguru geratzen dira eta beste 7.000 milioi kentzekotan dira. Baina lasaia, gu Espainian lasai.

Jai eta hondartza egunak ditugu gainean. Aberatsak gara horretan ere, jaiak ondo ospatzen jakitea aberastasuna delako; gainera, gure herriaren aldeko borrokan ihardutako guztiak gogoratuz eta etorkizun hobe baten alde borrokatuz ospatzen direnean, are aberatsago.


Juanjo Olaizola Trenbidearen Lagunen ohorezko bazkide izendatu dute

Tren Museoaren zuzendariak Madrilen jaso zuen izendapena joan den igandean

"Olaizolaren lanaren onarpena eta babesa sendotzen lagundu nahi luke" Trenbidearen Lagunen Erakundeen Espainiako Federazioak

Juanjo Olaizola, Azpeitian dagoen Euskal Burdinbidearen Museoaren zuzendariak, Trenbidearen Lagunen Erakundeen Espainiako Federazioaren ohorezko bazkide izendapena jaso du. Joan den igandean, martxoaren 6an, Madrilgo (Espainia) Delicias geltokiko museoan egindako Batzar Orokorrean izendatu zuten ohorezko bazkide.

Izendapenaren arrazoi nabarmenenak dira Azpeitiko Euskal Burdinbidearen Museoa martxan jartzeko egindako lana, burdinbideari buruz argitaratutako hainbat liburu eta artikuluren bitartez egindako dibulgazio lana eta Espainiako eta Portugalgo trenbideen lagunen artean erreferente izatea.

Federazioak 16.000 bazkide ditu, ia 100 elkartek ordezkatuta, eta guztiek aho batez onartu dute Olaizolaren izendapena. Honekin, "babesa agertzeaz gain" eratu berri den Euskal Trenbideen Fundazioko patronatuaren partetik "Olaizolaren lanaren onarpena eta babesa sendotzen lagundu nahi luke" Trenbidearen Lagunen Erakundeen Espainiako Federazioak.

Olaizola museoaren zuzendari kargutik kentzeko erabakia hartu zuten Eusko Treneko arduradunek, berria izendatu bitartean karguan mantenduko duten arren. Erabaki horrek aurkako erreakzioak sortu ditu, besteak beste, Azpeitiko Udalarena.


Eman zure bozka

Gaur da bozka emateko azken aukera. Hauexek dira jaso ditugun argazkiak:

Bukatu da argazkiak bidaltzeko aukera, eta onenak aukeratzea falta da.

Berrogeita hemezortzi argazkik parte hartuko dute sarien lehian, eta argazki guztiak ezin dira publikatu, baina webgunean guztiak ikus daitezke. Lehen saria, hau da, Bermeoko aterpetxean gau bat eta gosaria eskuratuko duen argazkia, Richard eta Karlis argazki dendek aukeratua izango da.

Bigarren saria, ordea, Altzoko Arandia jatetxean afaria, sare sozialen bidez edo telefonoz deituta bozka gehien jasotzen dituen argazkiaren egilearentzat izango da.

Bozkak emateko epea gaur amaituko da, eta bi argazki sarituak urriaren 10eko astekarian argitaratuko dira.


Kili-kolo dago Tuba Jaialdiaren etorkizuna

Dirulaguntza eta finantzazio faltan, datorren urtean Azpeitiko Tuba Jaialdia antolatzeko zailtasunak ikusten dituzte antolatzaileek. "Azpeitiko Udalaren laguntza bakarrik jaso dugu eta agortu ditugu Metal Boskotearen baliabide ekonomiko denak", azaldu dute. Abenduaren 15ean, Donostian Gabon Tuba Jaialdian parte hartuko dutela ere iragarri dute.

Aurten antolatu duten X. Tuba Jaialdiak Azpeitiko Udalaren dirulaguntza besterik ez du jaso, eta aurrera begira jaialdia antolatzeko zalantzak azaldu dituzte antolatzaileek. "Musika Bulegoaren jardueren barruan sartzeko eskatu genuen aurrena, eta Eusko Jaurlaritzak jaialdiak antolatzeko dirulaguntzetan ere eskaera egin genuen. Baina ez dugu ezer jaso, ez batetik ez bestetik. Azpeitiko Metal Boskotearen baliabide ekonomiko guztiak agortu ditugu, eta orain aztertzen ari gara gainontzeko gastuei aurre nola egin. Egoera honetan ezinezkoa gertatzen zaigu Tuba Jaialdia antolatzen jarraitzea", azaldu du Agustin Jimenez Tuba Jaialdiaren antolatzaileak. Laguntzarik gabe horrelako jaialdi bat aurrera ateratzea zaila dela gaineratu du Jimenezek: "Jaialdia antolatzeko orduan, lagun asko prest azaldu izan zaizkigu doan etortzeko edota erdia kobratuta. Baina emanaldiak egiteko-eta bestelako gastu batzuei ere aurre egin behar izaten diegu eta horiek ordaintzeko ere baliabideak behar izaten dira". Datorren urtean Tuba Jaialdia egingo badute, "beste baldintza batzuk" izan beharko dituztela gaineratu du Jimenezek.

Gabon Tuba kontzertua

Azpeitiko tuba eta bonbardino jotzaileek abenduaren 15ean, 12:00etan, Donostian Nestor Basterretxea plazan izango den Gabon Tuba kontzertuan parte hartuko dutela iragarri dute. Nazioarteko jaialdi honen zazpigarren edizioa izango da aurtengoa eta Euskal Herriko musika eskoletako tuba ikasle eta irakasleek parte hartzen dute. Aurtengo kontzertua Donostiako Musika eta Dantza Eskolak antolatutakoa izango da. "Jaialdi hau Donostian hasi genuen 2013an, eta ordutik urtero toki desberdinetan egin izan dugu: Donibane Lohizunen, Azpeitian, Hendaian, Urnietan eta Angelun. Aurten, Donostiara itzuliko gara", azaldu du Azpeitiko Metal Boskoteko kideak. Kontzertuaren ondoren parte hartzaileek Donostiako Sansustene elkartean bazkaria egingo dute. Parte hartu nahi dutenek tubaialdia@gmail.com helbidera idazteko eskatu dute.


Ikerketa, galbidean

Urteetako lana arriskuan ikusten dute ikertzaileek, murrizketen ondorioz.


The Gimp: Irudiak egokitzeko kode irekiko programa

GNU / Linux zaleendako The Gimp izango da diseinu eta irudiak egokitzeko dagoen aukerarik onena. Macintosh eta Windows sistemetarako beste lehiakide batzuk dituela esan beharrik ez dago. Baina bakarra egiten duten pare bat gauza ditu: Guztiz doakoa da eta itur kodea edonork hobetzeko aukera du. Irudiekin lan egitea nahi duenak beharrezkoa duen ia guztia aurkituko du, irudiak inpresio profesionalerako helburuarekin ez badira lantzen behintzat, CMYK modelorik ez du eta. Interneterako irudiak lantzeko programa oso egokia da.

Profesional maila ematen dion funtzioak dakar, hala nola, kapa ezberdinak sortzeko aukera, efektu eta filtro ugari edo ohiko formatuak erabiltzeko aukera, grafiko animatuak tartean.

The Gimp (GNU Image Manipulation Program) honako sistema eragileentzako prest dago:

Windows

MacOS X

GNU/Linux


Burgoseko Itzulia: Samuel Sanchezentzat etapa eta sailkapen orokorra

Euskaltel Euskadiko txirrindulariak, Ezequiel Mosquera gainditu du Neilako Lakuetan eta Burgoseko mailot morea eraman du.

Samuel Sanchezek Burgoseko 32. Itzulia irabazi du Ezequiel Mosquera (Xacobeo Galicia) Neilako Lakuetako gainan gainditu eta gero. Txirrindulari asturiarrak Igor Antonen laguntza izan du azken igoeran eta helmugarako 100 metro falta zirelarik erasoa jaurti eta etapa irabazte lortu du. Mosquera bigarren izan da segundo batera eta hirugarren Liquigas taldeko Vincenzo Nibali heldu da 16 segundora. Igor Antonek laugarren postuan bukatu du etapa "Samu" Sanchezengandik 24 segundora.

Sailkapen orokorrean Euskaltel Euskadiko txirrindulariak eraman du mailot morea eta bigarren postua Xacobeoko Ezequiel Mosquerarentzat izan da segundo batera. Hirugarren, Nibali izan da 21 segundora.

5. etapa:

1. Samuel Sánchez (Euskaltel-Euskadi) 3:59:392. Ezequiel Mosquera (Xacobeo-Galicia) + 1"3. Vincenzo Nibali (Liquigas) + 16"4. Igor Antón (Euskaltel Euskadi) + 24"5. Morris Possoni (Sky) + 28"6. Ivan Gutiérrez (Caise) + 57"7. Michele Scarponi (Androni) + 1:108. Gianpaolo Caruso (Katusha)9. Laurens Ten Dam (Rabobank)10. David Arroyo (Caisse) + 1:37

Sailkapen orokorra:

1. Samuel Sánchez (Euskaltel-Euskadi) 16:15:382. Ezequiel Mosquera (Xacobeo Galicia) + 13. Vincenzo Nibali (Liquigas) + 21"4. Oliver Zaugg () + 37"


Kaxarranka Zumaian, 22 urte eta gero

Aita Mari Oroituz jai egunak utzitako irudi ederrenetakoa izan da, dudarik gabe. Jone Osak Kaxarranka dantzatu zuen atzo arratsaldean Aita Mariren irudiaren aurrean, zortzi lagunek eutsitako kaxaren gainean.

Urtero San Pedro egunez Lekeition dantzatzen duten Kaxarranka da ezagunena, baina ez da Zumaian dantzatzen den lehen aldia. Hori bai, 22 urte pasa dira aurreko saiotik. 1994ko santelmoetan dantzatu zuen Gorka Imazek, berak utzitako argazkian ikus dezakezuenez.


Banator, merke alde egiterik badut

Zenbakien arabera, erpina. Estatistika aurreratuak NBAko adituen Grial Santua dira aspaldi. Jokoari begira baino gehiago, Excel-a hartuta eragiketa berriak asmatzen ematen dituzte gehienek orduak eta orduak. Europara ere iritsi da moda, eta ligen aritmetika xehatzen duten lehenbiziko web orriak eskuragarri dira. Horietako batean egiazta daiteke, urrutira joan gabe, Shawn Jamesek Bilbo Basketen emaitzetan zuen eragina. Edozein lau kideren konbinazio alboan ipini, eta defentsako eta erasoko jardunak hobera egiten zuen. Bostekoen jaurtiketa bate bestekoak txukunagoak ziren hura tartean zenean. Arerioenak, berriz, nabarmen okerrera egiten zuten. Aipatu estatistikek egiarik badiote, James izan da tarte handi samarrarekin beltzezkoen partaide garrantzitsuena sasoiaren hasieran.

Gerta zitekeena. Bilbo Basketek Jamesen alde egitea modu estoikoan onartu behar izan du. Anomalia izan zen tamaina horretako jokalaria beltzez jantzita ikustea, austeritateak baldintzatutako testuinguruan. Konfiantza behar zuen, lesioak zirela eta, bizpahiru sasoi ilun iragandako pibotak. Eta konfiantza ziztu batean berreskuratu du Sito Alonsorekin. Merke eten ahal izateko klausula gabeko hitzarmenik ez luke udan sinatu izango Jamesek, bere helburua elitera itzultzea baitzuen. Olympiakos baten apeta onartu beharreko arriskua zen, eta horixe gertatu da. Bilbo Basketen helburua da etziko Shawn Jamesek klausula itxi gabe eskuratu ahal izatea.

Eta zer ez da berdin. Mirza Begici egokituko zaio orain esparruaren erdi-erdian sortu den zulotzarra estaltzen saiatzea. Kostako zaio, oso bestelako pibota delako pasa den sasoia Baskonian amaitu zuen esloveniarra. Garaia eta abila, baina metxa oso laburrekoa eta ez hain mugikor eta ahalmen atletiko oparokoa. Axel Hervellen ezorduko lesioarekin, Koparako sailkatzea puzteko moduko lorpena litzateke.

Itzuliko ote da. Zortzi hilabete badira Davis Bertansek bi urtean bigarrenez eskuin belauna apurtu zuela. Teorian, itzultzear behar luke. Baina teoria da hori, Bertansek San Antonion dirauelako. Gaur da etortzekoa, egun pare baterako hori bai, lesioa nola doan ikusteko, eta sendatu bada tokia egin beharko zaio. Hegalekoari fitxa libratzeko, postu berean ari diren hiru taldekidetako bat bertan behera utzi beharko luke klubak ACBko norgehiagoketan: Causeur, Hanga edo Blazic iritsi berriari, hain zuzen ere. Corbacho ukiezina da, espainiarren derrigorrezko kuota dela eta. Euroliga fitxa kontuetan liberalagoa denez, urrats logikoena Bertansi lehenbiziko minutuak bertan ematea litzateke, erabaki drastikorik (Causeur saltzea?) hartu baino lehen. Halere, oso zaila da asmatzea zein den Josean Kerejetaren burubidea afera honen guztiaren inguruan. Ia beti bezala.

Logikak dio. German Cea GBCko zuzendari orokorrari irakurria: «Udako akatsak onartzen ditugu guk, baina jokalariak dira azkenean saskiratzeak lortzen dituztenak, ez gu». Hain da traketsa esaldia, harridura ere eragiten duela. Kontua baita berak, idazkari teknikoak eta entrenatzaileak udan bildutako jokalariak ez direla batere iaioak saskiratzeak lortzeko orduan, jakina.

Postrerako, muturrak. Bare eta neurritsu ezagutu izan dugun Jaume Ponsarnau pipertuta nabari zen Kataluniako irrati batek haren kaleratzearen ondoren egindako elkarrizketan. Joan den sasoian sei hilez sosik ikusi gabe ere lanean jarraitu zuela esan zuen, eta kirol zuzendaritzak, haren aburuz, ez ziola saritu leialtasuna. Ponsarnauren kontakizunaren arabera, mesfidati erantzun zioten beti bere eskakizunei. Udan Gipuzkoa Basketen diru-sarrerak hobetzearekin, berak funts berriak zertan xahutu beharko liratekeen iradoki omen zuen. Eta entzungor sumatu bere gainekoak. Ponsarnaurenzat, bereziki premiazkoa zen taldeak entrenatzeko dituen baldintzak hobetzea. Gabezia historikoa da hori GBCn, hamarkada luze bat «ahal denean egiteko» etiketarekin daramatzaten beste hainbat bezala.


Udalbatza osoaren ohiko bilkura egingo dute ostegunean

Azaroaren 24an, osteguna, 19:00etan izango da ohiko osoko bilkura.

Honako gai hauek landuko dituzte, besteak beste: 2016ko irailaren 29an eta urriaren 27an egindako udalbatzen akten onarpena, Ibarrako Emakume eta Gizonen Berdintasunerako lehenengo planaren onarpena eta Emakumeen Aurkako Indarkeriaren Aurkako eguna dela eta, EH Bilduk eta EAJk aurkezten dituzten mozioak.


Komunikazioari buruz hitzaldia antolatu du Agifesek

ORDIZIA // Iker Arrizabalaga Agifeseko psikologoak buru gaixotasuna dagoen kasuetan familia barruko harremanak hobetzen ikasteko hitzaldia egingo du bihar Ordiziako Barrena jauregian. Senideei nahiz buru gaixotasuna duten pertsonei zuzendutako hitzaldia izango da, eta saio praktikoan komunikazioa indartzeko jarraibideak eskainiko ditu. Hitzaldia 18:30ean hasiko da.


Doinu sataniko eta rockeroek hartuko dute gaur Le Bukowski

Twin Wolf taldea

Malkoetatik odola darion moja bat da gaur (ostirala) Le Bukowskin egingo duten Festa Satanikoaren irudia. Zergatik satanikoa? Ba inauteri giroan gaude, eta zein mozorro aukeratuko dute bestela 70eko rocka maite bi taldek?

Horisont eta Twin Wolf taldeek joko dute gaur Le Bukowskin. Suediatik datoz lehenak, eta Katalunia eta Euskal Herritik bigarrenak. Gainera, Twin Wolf laukotean bada etxeko bat, Pepo Villena bateria jotzaile añorgatarra. Dead Meadow, Black Sabbath, Pentagram eta Electric Wizard taldeak maite dituzte, eta beraien abestietan nabarmena da haien eragina.

Horisontek blues eta psikodelia notak nahasten ditu rock klasikoarekin. Suediera eta ingelesa tartekatzen dute 70eko hamarkada gogora dakarren kantetan. Tva Sidor Av Horisonten izena du boskotearen lehen diskoak.

Sarrerak 10 eurotan izango dira salgai, eta 20:00etan hasiko da lehen kontzertua. Bi taldeen emanaldien ondoren Cobra Kay DJak girotuko du gaua.


Euskarazko Produktuen Katalogoa banatuko dute herrian

Euskarazko Produktuen Katalogoaren edizio berria banatuko dute hilabete honetan zehar Azkoitiko ikastetxeetan. Guztira, euskarazko liburu, disko edota Dvd bideoz osatutako 1.400 ale banatuko dituzte Euskal Herriko zenbait udalen eta mankomunitateko Euskara Zerbitzuen ekimenez.

Ekimena gurasoentzako eta hamasei urtera bitarteko pertsonentzako bideratu ohi dute. Aurten, hamairugarren edizioan, zortzi ataletan banatu dute katalogoa: musika, liburuak, aldizkariak, filmak, jostailuak eta jokoak, DVDak eta informatika produktuak, komikiak eta gurasoentzako produktuak.


Mikel Ayestaran villabonatarra espetxeratua

Atzo deklaratu zuten hamairu gazteetatik, bi besterik ez dira aske geratu. Gainerakoak espetxeratu egin dituzte. Tartean, Amasa-Villabonako Mikel Ayestaran gaztea "talde terroristako kide" izatea egotzita. Hurrengo orduetan, gaur eta bihar, gainerako guztiek deklaratuko dute ziurrenik. Atzo jakin zen gazteei deklarazioa inkomunikatuta hartzen ari zirela, eta abokatuei ez dietela auzitegira sartzen utzi.


Volkswagenek bi milioi auto saldu ditu aurten, iaz baino % 5,3 gehiago

Europan salmenten beherakada izan arren, Asia-Pazifikoa eskualdean hazkunde nabarmena izan dute, Txinan bereziki.

Volkswagen talde alemaniarrak 1,91 milioi auto saldu ditu urteko lehenengo lauhilekoan mundu osoan zehar. Iazko epe berean baino % 5,3 gehiago saldu du kotxeen markak, enpresaren datuen arabera.

Apirilean, Volkswagen Passenger Carsek 480.000 auto saldu zituen, hau da, aurreko urtean baino % 5,4 gehiago.

Christian Klingler Volkswageneko Salmenta eta Marketin arduradunak aitortu du Europako egoera "zaila" dela, baina euren produktuen indar-gunea eta Txinan erregistratutako joera positiboa azpimarratu ditu.

Volkswagen etxeko salmentak Europan % 7,5 murriztu dira apirilera arte; guztira 545.300 ibilgailu saldu dira bertan. Hala ere, Asia-Pazifikoa eskualdean % 17,9ko hazkundea izan dute, 855.100 auto saldu baitira; horietako 783.900 Txinan saldu dituzte.

Gainera, talde alemaniarrak 196.200 kotxe merkaturatu ditu urtarrila eta apirila artean AEBetako merkatuan, 2012ko epe berean baino % 4,4 gehiago. Hego Amerikan, berriz, % 4,5eko beherakada izan du, 235.200 ibilgailu saldu baititu.


Frantzia: Nortasun nazionalari buruzko eztabaida korapilatsua

Gobernuak neurri batzuk iragarri ditu frantziarra izateaz arro sentiarazteko, eta horietako batzuk kaltegarriak izan litezke etorkinentzat.

Frantziako gobernua ur handitan sartu zen nortasun frantziarraren eztabaida piztu zuenean. Izan ere, Herritarrei zer den frantziarra izatea galdetu zitzaien, hots, zeintzuk diren Frantziako nortasun ezaugarriak.

Hori guztiak arrisku bat zuen, immigrazioaren eztabaida sortzea, eta hala gertatu da. Frantziako Gobernuak interneten zabaldutako iritzi orrialdeetan , iritzi arrazista ugari agertu dira. Arabiarren kontra frantziarrek dituzten aurre-iritziak ikusi dira.

Sarkozyk eztabaida abian jarri zuenean, eskuineko alderdien artean jarraitzaileak irabazteko egin zuen; kontuak, baina, ihes egingo zion itxura hartu zuen, berari ez baino eskuin muturreko frente nazionalari mesede egiteko itxura garbia.

Martxoaren bukaeran erregioetako hauteskundeak egingo dituzte Frantzian, eta kanpainan gai hau ekiditeko, Francois Fillon lehen ministroak eztabaidaren inguruko ondorioak iragarri ditu, eta momentuz, eztabaida bera alde batera utzi du.

Gobernuak neurri batzuk iragarri ditu, frantziarra izateaz arro sentiarazteko. Batzuk sinbolikoak dira, adibidez eskoletan bandera jartzea eta umeek marsellesa abestea urtean behin.

Beste batzuk, ordea, arazo izan daitezke etorkinentzat, hizkuntza menderatzen dutela frogatzea edota eskubide eta eginbeharren kontratua sinatzea.


LABek Ikeako "eskubide murrizketa" salatu du

LAB sindikatuak Ikea multinazioanala Barakaldoko lan zentroan egiten ari den "eskubide murrizketa" salatu du. "Kaleratzeak, jazarpen sindikala, zentsura... Hori guztia eta gehiago bizi dute bertako langileek. 'Ikea' siglen pean irudi gaztea erakutsi nahi du enpresak, guztion eskura dagoen irudi dinamikoa. Ikeak bere mezuan dio lana emateko prest dagoela, baina atzean oso bestelako egoera du: prekarietatea, mehatxuak eta eskubide zapalketa", esan du LABek.

Bihar Barakaldon 12:30ean prentsaurrekoa emango du sindikatuak, enpresaren atarian, eta Ikeako langileek elkarretaratzea egingo dute hantxe, ordu berean.


«Emakumezko artistei ez diete uzten maila batetik gora egiten»

Artearen egungo sistemari «higuingarri» irizten dio Frida Kahlo ezizena darabilen Guerrilla Girls taldeko ekintzaileak, baina «ekinbide txiki asko» eginez hura iraultzeko aukera badagoela sinetsita dago, Bilboko Alondegian emandako hitzaldian esan duenez.

Gorila maskara kendu gabe erantzun die BERRIAren galderei Frida Kahlok, Guerrilla Girlsen sortzaileetako batek. Arte ekintzaile feministak biltzen ditu, 1985az geroztik, AEBetako talde horrek, baina munduaren luze-zabalean (Londresen, Madrilen, Shanghain, Mexiko Hirian...) egin dituzte ekintzak emakumezko artisten lanak eta ekarpenak ikusarazteko eta aldarrikatzeko asmoz. «Artearen mundu nazkagarri hau irauli nahi badugu, denen artean gauza txikiak egin beharko ditugu». Hala, arte eskoletan, museoetan edo beste edozein esparrutan, muturren aurrean duten egoera bidezkoa iruditzen ez bazaie, «kexatzeko» deia egin die Kahlok Ikuspegi feministak arte produkzio eta teorietan jardunaldietara bildutakoei. «Kexatu, kexatu eta kexatu; hori bai, modu sortzailean egin zuen protesta», egin du ñabardura.

Filosofia horri segitu dio Guerrilla Girlsek sorreratik, hormirudiak eta eranskailuak zabalduz, performanceak eginez eta liburuak argitaratuz. «Gorila maskarak jantzi, eta umoreari heldu genion arreta erakarri, ezagun egin, eta gure mezua ahalik eta jende gehienarengana iritsi ahal izateko. Gero jende horrengan iritzi bat sortzeko». Gizartean, oro har, eta artearen munduan zehatzago, eragin ahal izateko. «Emakumezko sentitzen diren artistek» osatzen dute Guerrilla Girls. Beren aurpegiak eta nortasunak gorila maskaren atzean gordetzen dituzte, eta hildako emakume sortzaileen izen-deiturak baliatzen dituzte jendaurrean egiten dituzten agerraldietan. «Hastapenetan beldur ginen esateko genuenak gure ibilbideei eragingo zien, horregatik jantzi genituen maskarak. Kritika pertsonaletatik babesten gaituzte, eta laguntzen digute arreta guk nahi dugun gaietara bideratzen. Nortzuk garen jakingo balute, gure alderdi pertsonalari buruz hitz egingo lukete, ez egiten ditugun ekintzez eta plazaratzen ditugun eztabaidez».

Inoiz ez duzu izan maskara kendu eta zure nortasuna ezagutarazteko tentaziorik?

Maskara kenduko banu, agian ez litzaizuke interesatuko esateko daukadana. Deserosoa da, baina munduak gu kontuan hartzeko balio digu. Hau mundu zoroa! Gorila maskara bat jantzi behar dugu ahots artistiko feminista entzuna eta kontuan hartua izatea nahi badugu...

Guerrilla Girls, feminismoa berrasmatzen da zuen leloetako bat. Berrasmatzea bainoago ez al du feminismoak behar bere hartan, konplexurik eta aurreiritzik gabe, praktikara eramatea?

Feminismoak jorratzen dituen gaiak aldaketa etengabean daude, eta, horregatik, feminismotik jorratzeak esan nahi du hausnarketak etengabea izan behar duela, bere planteamendua etengabe definitu behar duela. Zapalkuntza eta bazterketa indarrak etengabe ari dira aldatzen, eta feminismoak egokitu egin behar du diskurtsoa, unean uneko erasoari erantzuteko gai izan nahi badu.

1985ean sortu zenuten Guerrilla Girls. Harrezkero aldatuko zen zertxobait artearen sistema...

Bai. Gauzak zeharo aldatu dira, eta, oro har, emakumezko artistek aukera gehiago dauzkate orain. Hala ere, beste arazo batzuk sortu dira. Zuriak ez diren emakumeak, hau da arraza nagusikoak ez direnak trukerako erabiltzen dituzte askotan. Baten lana erakusten dute, eta iruditzen zaie inorena erakustea baino hobea dela, nahikoa dela. Beirazko sabaia dago. Emakumezko artistei ez diete uzten maila batetik gora egiten. Arte eskoletan ikas dezakete, bekaren bat lortu, erakusketaren batean parte hartu... Baina zaila da baloratzea, beren lana sakon aztertzea, artearen historian toki bat egitea, mugimendu bati ekarpena egin diotela aitortzea... Museoetan gertatzen diren gauza handien ardatzak inoiz ez dira emakumeak. Atzera begirakoak, monografikoak eta tankerakoak gizonezko zurien inguruan egiten dira beti. Adibidez, enkanteetan, emakumezko artistek zentimo bat irabazten dute gizon zuri artistek eskuratzen duten dolar bakoitzeko.

Artearen mundua nazkagarria dela esan duzu. Haatik, mundu horretan emakumezko artistek toki bat izan dezaten lan egiten duzu. Ez litzateke hobea izango mundu hori errotik aldatzea eta beste oinarri batzuen araberako sistema sortzea?

Guerrilla Girlsen barruan askotariko iritziak dauzkagu gai horri dagokionez. Batzuek pastel horren zati bat nahi dute; eta beste batzuek beste osagai batzuk izango dituen pastela nahi dute. Baina bien bitartean artearen historia deitzen dutena eraikitzen ari dira, eta historia horretan emakumeak eta arraza nagusikoak ez diren gizonak falta dira! Ehun urte barru artearen historia erakusten dutenean halako hutsunerik egon ez dadin nahi dugu.

2005eko Veneziako Biurtekoan parte hartu zenuten, eta zuen instalazio bat dago Londresko Tate Modernen. Ez da kontrajarria hautsi nahi duzuen artearen sistema horren parte aktibo izatea?

Autokritika bertute handia da, eta instituzio horietan autokritika zabaltzen duen birusa gara gu. Egoerari buelta ematera behartzen ditugu, instituzioaren kudeaketa hobetzera.

Gizon zuria eta dirua dira artearen merkatuaren ardatz biak. Zein interes daude horren atzean?

Jende jakin batek dirua inbertitzeko esparru bihurtu du artearen mundua, AEBetan. Boteregune baten negozio esparru bat da. Horrek galbidean jartzen du artearen historia. Izan ere, museoek arterik garestienarekin soilik osatzen badituzte bildumak nola dei dakioke horri artearen historia? Literaturaren historia ezin daiteke libururik salduenekin osatu, ezta zinemarena ere, aretoetan diru gehien bildu duten filmekin. Orduan, artean zergatik onartzen da halakorik?

Euskal Herriko museoak, Guggenheim barne, diru publikoz finantzatzen dira...

Kasu horretan are larriagoa da politika horiei segitzea. Artearen ahots guztiak, bazterrekotzat jotzen dituzten horiek ere, jasotzeko eskatu behar zaie. Bestela, ez dute artearen historia kontatuko, boterearen historia baizik.

Nola ezagutaraz daiteke gizon zuriarena ez den obra kalterako izan daitezkeen etiketa edota ghettoak sortu gabe?

Adibidez, arte alemaniarraren historiari buruzko ikerketa egitean, emakume alemaniar artisten ikerketa bat egin daiteke aldi berean. Kontakizun berri bat sortzen da, elkarren osagarri diren ahots askotarikoak bilduz.


Festa giroa larunbatean Lagun Onak Hirugarren Mailara igo dela-eta

Lagun Onakekoak eta futbol zaleak gustora dira taldea Preferenteko irabazle suertatu, eta datorren urtean 3. mailan jokatuko duelako berriro.

Larunbatean Lagun Onak futbol taldeak Hirugarren Mailarako igoera irabazi zuen Asti futbol zelaian Zarauztarrei 1-2 irabazi ondoren. Tentsioa azken uneraino luzatu zen, garaipena partida amaitzeko bost minutu falta zirela Poncek sartutako golak eman baitzien Lagunonakoei. Dena den, igoera ez zegoen beraien esku soilik. Izan ere Tolosa puntu berdinekin baina aurretik zuten sailkapenean, eta hauek lortutako emaitzak bazuen eragina. Gainera Zarautz-Lagun Onak norgehiagoka amaitu ondoren Tolosarrak partida berdinduta zuten eta oraindik norgehiagoka bukatzeko zegoen. Azkenean 1-1 egin zuten Hondarribiako taldearen aurka jokatutako partidan, eta horrenbestez Lagun Onak zen garailea.

Jose Luis Ribera, Lagun Onakeko entrenatzaiela gustora zen lortutakoarekin: "Zaila ikusten genuen, baina urte guztian egin dugu lan eta azkenean lortu egin dugu. Gainera, azken uneak ez zeuden gure esku, eta zain egon ondoren lortu egin dugu".

Lagun Onakeko jokalariak garaipena eta Hirugarren Mailarako igoera ospakisunak Astiko zelaian eta aldageletan hasi zituzten. Eta Azpeitira itzuli zirenean herritarren harrera ere izan zuten, Sindikatu Zaharreko balkoira igo ziren Lagunonakoak.


Langile bat hil da Bergaran, hondeatzeko makina batek harrapatuta

Goizaldean langile bat hil da Bergaran, hondeatzeko makina batek harrapatuta. Langilea Bergarako Urteaga kalean dagoen eraikin bat botatzeko lanean ari zen. Ezbeharra gertatu eta berehala suhiltzaileak eta osasun zerbitzuak heldu dira, baina ezin izan dute ezer egin. Suhiltzaileen arduradun batek adierazi duenez, langilea hondeatzeko makinaren kabinan zegoen. Hondeatze makina iraultzera zihola ikusita, salto egiten saiatu da, baina makinak harrapatu du.

Istripua 08:25etan izan da. Oraindik ez dute argitu zein den hildako langilearen nortasuna.


Eñaut Elorrietaren bisita sinfonikoa Gabonen atarian

Eñaut Elorrieta eta Kaabestri String Ensemble taldea

Abenduaren 23an Eñaut Elorrietaren Harian proiektu berria ezagutzeko aukera izango da Hondarribian (beheko bideoan aurkezpen kanta entzun daiteke). Itsas Etxea Auditoriumean abestuko du gernikarrak, ondoan Kaabestri String Ensemble izango duelarik. Paloma Torrado, Oscar Lopez, Arkaitz Martinez, Igor Torre eta Jon Larraz musikariek osatzen dute Kaabestri String Ensemble, bostak Euskadiko Orkestra Sinfonikoko kideak.

Sarrerak dagoeneko salgai daude Arma Plaza kultur gunean 8 euroan (18tik beherakoek 4 euro), edota Kutxabankeko Interneteko atarian (komisioa ordainduta). Aurretik agortuko ez balira, leihatilan salduko lituzkete emanaldiaren egunean, bi ordu lehenagotik hasita, baina zaila izango da. 19:30ean hasiko da saioa.


Hernaniko Bertso Eskolako taldea eta Asier Azpiroz finalerako sailkatu dira

GIPUZKOAKO Eskolarteko Bertsolari Txapelketa iritsi da finalera. Aurten txapelketa jokatzen den 29garren aldia da eta hernaniarrak ez dira makal ibili. Finala aurretik, lau kanporaketa izan dira, eta hernaniarrak bakarrean parte hartuta pasa dira finalera. Taldeka, Hernaniko Bertso Eskolako taldeetako bat pasa da, onderengo betsolariez osatua: Eñaut Martikorena, Elixabet Pagola, Haritz Otxotorena eta Aingeru Otxotorena. Bakarka aldiz, Asier Azpirozek lortu du finalerako pasea.

Finala bihar, Donostian

Final haundia bihar izango da, Donostiako Manteo kiroldegian, arratsaldeko 16:00etatik aurrera. Gaztetxoetan, 14 urte artekoetan, Hernaniko Bertso Eskolako taldearekin batera lehian honako hiruak ariko dira: Goierriko taldea, Asteasu-Alegiko taldea eta Zumarraga-Urretxuko taldea. Gazteetan berriz, 15 urtetik 18 urte bitartekoetan, Asier Azpirozekin beste zazpi bertsolari arituko dira lehian: Oihana Iguaran, Ane Labaka, Mikel Olaizola, Amaia Iturriotz, Imanol Irazustabarrena, Ainhoa Mujika eta Manex Mantxola.

Euskal Herriko Txapelketa

Banakako txapelketan, irabazlea eta bigarren postuan geratzen dena Euskal Herriko txapelketa jokatzeko sailkatuko dira. Taldeka ordea, epaileek aukeratuko dute Euskal Herriko Txapelketara pasa daitekeen finaleko bertsolaria.

Bertsopaperetako sari banaketa

Honez gain, bertsopaperetako lehiaketan irabazi duten lau bertsolariei sariak banatuko dizkiete.


Kronologia: Sorturen legeztatzea

Alderdi berria aurkeztu eta hilabete gutxira, 2011n, Auzitegi Gorenak debekatu egin zuen.

2011ko otsailak 7. Ezker abertzaleak Sorturen estatutuak aurkezteko ekitaldia egin zuen Euskalduna Jauregian. Alderdi berriak indarkeriaren erabilera eta mehatxuak errefusatzen ditu, "ETArena barne". Bide politikoak eta baketsuak soilik erabiltzeko apustua egin zuen eta indarkeria erabiltzea ez duela justifikatzen, ezta babesten ere, azpimarratu zuen.

2011ko martxoak 22. Estatuko Abokatuak eta Fiskaltzak uste dute Sortu Batasunaren ondorengoa dela eta alderdi berriak ETAren oniritzia daukala.

2011ko martxoak 22. Iñigo Iruin ezker abertzaleko abokatuak nabarmendu zuen "atzera bueltarik ez" zegoela eta indarkeria errefusatzeko erabakia "irmoa" dela. Era berean, Iruinek azaldu du alderdi berrian Batasuneko kide ohiak badaude, indarkeria errefusatzea oinarri duen proiektu berria "onartu eta babesten dutelako da".

2011ko martxoak 23. Auzitegi Gorenak Sortu Barne Ministerioan alderdi politiko bezala erregistratzea galarazi zuen. Fiskaltzak eta Estatuko Abokatuak aurkeztutako salaketak onartu zituen eta Sortuk Batasuna ordezkatzen duela argudiatu zuen.

2011ko martxoak 25. Bestalde, Sorturen aurkako debekuak Espainiako Justizia bi zatitan banatzea ekarri zuen: bederatzi magistratuk bozkatu zuten Sortu debekatzearen alde eta zazpik aurka. Azken hamarkadan izan diren legez kanporatzen prozesuetan inoiz ez da horrelako ezberdintasunik egon epaileen artean.

2011ko martxoak 31. Auzitegi Gorenaren ebazpena komunikabideetara zabaltzen da, aldeei ezer jakinarazi aurretik. Alderdi politiko berria sortzeko proiektuaren atzean ETA dagoela dio Gorenak: "ETAk prestatu, bultzatu eta kudeatu du alderdi politiko berria sortzeko Batasunaren estrategia, baita aurkezteko modua eta indarkeria errefusatzearena ere bai", dio ebazpenean.

2011ko apirilak 1. Sorturen kontrako epaiaren edukiak ezagutarazi zituzten. Auzitegi Gorenak dio alderdi berriak "demokraziarentzat mehatxua" dela, "ETAren estrategia baten ondorio" dela eta legez kanporatutako Batasunaren lekua hartu nahi duela.

2011ko apirilak 1. Sortu erregistratzearen alde bozkatu zuten epaileek sinesgarritzat jo zuten alderdi berriak ETArengandik urruntzeko egindako hautua eta "legez kanporatze prebentiboak" egitea zilegia ez dela azpimarratu zuten.

2011ko apirilak 2. Manifestazio jendetsu batek Sortu legeztatzea eskatu zuen Bilboko kaleetan. Martxan ordezkari politiko, sindikal, kultural eta sozial ugari izan ziren.

2011ko maiatzak 18. Sorturen defentsak Auzitegi Konstituzionalera jo zuen. Helegitean gogora ekartzen du Gorenak egindako "legez kanporatze prebentiboa" Konstituzionalak berak atzera bota zuela Bilduren inguruan eman zuen epaian.

2011ko irailak 19. Estatuko Abokatuak bere argudioak aurkeztu zituen Auzitegi Konstituzionalean: "ETA betirako desagertzen ez den bitartean, ezker abertzaleak ezingo du politikan jardun, ETArengandik bereizi gabe edo haren desegitea eskatu gabe".

2011ko irailak 21. Fiskaltzak Auzitegi Konstituzionalari Sorturen aurkako debekua berrestea eskatu zion, "alderdi horren legeztatzeak Estatu demokratikoa arriskuan jartzen duelako".

2012ko maiatzak 22. Auzitegi Konstituzionala Sortu legeztatu ala ez aztertzen hasi da. Erabakia aste honetan bertan hartuko duela espero da.

2012ko ekainak 20.Auzitegi Konstituzionalak legeztatu egin du Sortu.


KRISTINA GALARRAGA

[html format=”ckeditor” different_values=”0″]Kristina Galarraga, Idazle Beasaindarra;Hiru liburu-ren aurkezpena;- Una vida contigo- Retales de vida- Eleonora, la hija del bosqueGazteleraz idatzitako liburuak dira, baina aurkezpena euskaraz izango da.Gerriko atzeko terrazanIrailaren 23anAsteazkena, 19:00etan [/html]


Nesken IV. Pala Txapelketan izena ematea zabalik

Sakanako Mankomunitateak, Etxarriko Pilota Eskolaren eta Etxarri Aranazko, Uharte Arakileko eta Ergoienako udalen laguntzarekin, Sakanako Nesken IV. Pala Txapelketa antolatu du.Lau kategorietan jokatuko da txapelketa: gaztetxoak, gazteak, helduen lehen maila eta helduen bigarren maila. Partidak ostiraletan (19:00etatik aurrera), larunbatetan (15:00etatik aurrera) eta igandetan (10:30etik aurrera) jokatuko dira, Etxarri Aranazko, Dorraoko eta Uharte Arakilgo frontoietan. Urriaren 9ra arteIzena ematea zabalik dago urriaren 9ra arte. Horretarako bi aukera daude: Sakanako Mankomunitateko kirol zerbitzura deitu (948 464 866), edo ondoko telefonora hots egin: 638 138 231 (Migel). Lehen mailan izena ematen duten bikoek 10 euro ordaindu behar dute, bigarren mailakoek 5 euro eta gainontzeko mailakoek ez dute ordaindu beharko. Sariak garaikurrak, gaztak eta talasoterapiako sarrerak izanen dira.


Udalak bertan behera utzi du Auzobusa zerbitzua

Auzobusak urtebete pasa eman die zerbitzua oikiarrei, baina Udalak bertan behera uztea erabaki du. Aurrerantzean, Aldundiak landa eremuetarako edo biztanle gutxiko inguruetarako daukan taxi zerbitzu publikoa jarriko da indarrean. Zerbitzu berria erabiltzeko beharrezkoa da Lurraldebus txartela, eta bezperan abisatuko beharko da 943000117 telefono zenbakian, 9:00etatik 14:00etara. Taxiak bidaia bakoitzean lau lagun garraiatuko ditu, eta autobusen geltokiak erabiliko dira bidariak hartu eta uzteko. Neguko ordutegia honakoa izango da: 9:30ean, 13:30ean, 17:00etan eta 19:30ean Zumaiako tren geltokitik irtengo du; Aizarnazabalgo plazatik irtengo du 10:00etan, 14:00etan, 17:30ean eta 20:00etan. Udan, berriz, Zumaiatik 9:30ean eta 17:00etan irtengo da zerbitzua, eta Aizarnazabaldik 10:00etan eta 17:30ean.

H


Jose Antonio Pastor: "Gure arazoa geure artean konpontzeko nahikoa heldu eta serioak gara"

PSE-EEko legebiltzarkidearen elkarrizketa argitaratuko du bihar BERRIAk. Aurrerapena da hau.


‘Artzape’-ko hainbat harpideduni urriko zenbakia postontzitik kendu diete

Getariako Artzape herri aldizkariak urriko zenbakia banatu zuen joan den astean, eta hainbat harpidedun kexatu egin da postontzian aldizkaririk jaso ez duelako. “Gogorarazi nahi dugu orain aldizkaria harpidedunei bakarrik banatzen diegula, hau da, Artzape diruz laguntzen dutenei bakarrik. Horregatik, mesedez eskatzen diegu herritarrei ez hartzeko besteren postontzitik norberarena ez den aldizkaririk”, azaldu dute Artzape-tik.

Horren harira, Artzape-ko harpidedun izan nahi dutenek, horretarako aukera dute: urtean 20 euro ordainduta urtean hamar hilabetetan aldizkaria jasoko dute euren etxeetan, eta zorion agurrak doan jartzeko aukera izango dute. Artzape-ko harpidedun egin nahi duten herritarrek 943-000548 telefono zenbakira hots egin behar dute, artzape@topagunea.com helbidera idatzi edo Txeruko postontzian euren datuak utzi.


Barkamen sakramentua, asteazkenean

Datorren astean ospatuko dute Elkarteko Barkamen sakramentua, Ereñotzuko San Antonio elizan; asteazkenean, 19:00etan.


Udalak langilea kontratatzeko deialdia egin du

Arduradun eta zerbitzu anitzetako aldi baterako lanpostu baterako lehiaketa oposizio deialdia egin du Etxarri Aranazko Udalak. Lanpostu hori behin-behinean sortuko du udalak eta, etorkizunean, behin betiko kontratazioa eginen du. Deialdiaren berri argitaratu du gaur Nafarroako Aldizkari Ofizialak. Beraz, deialdian interesa dutenek 30 egun dituzte udaletxean izena emateko.

Lanpostuan interesa dutenek euskara jakin beharko dute eta bi hileko frogaldia pasa beharko du. C mailako lanaldi osoko lanpostua da. Hainbat bete behar izanen ditu, besteak beste, zerbitzu anitzetako eta garbiketarako lan taldearen koordinazioa, planifikazioa eta jarraipena egitea, bere gain giza eta material baliabideen eraginkortasunaren ardura harturik. Bere ardurapean izango duen langileriaren antolakuntza eta planifikazioa egitea.


Auzolan Eguna egingo dute larunbatean Arriaranen

Ekainaren 29n ospatuko duten San Pedro jaiei begira, Auzolan Eguna antolatu dute beste behin ere Arriaranen. Larunbatean izango da eta plaza eta elkarte ingurua txukunduko dute 08:00etan hasita. 12:00etan, indarberritzeko atsedena hartuko dute hamaiketakoak lagunduta. 14:00etan, berriz, herri bazkaria egingo dute Intxaurpe elkartean (aurretik eman behar da izena).


Podemosek Hego Euskal Herriko 48 herritan izango du ordezkaritza, oraingoz

Hannot Sansinenea izango da idazkari nagusia Donostian, Lander Martinez Bilbon, Oscar Fresan Iruñean eta Fernando Iglesias Gasteizen.

Herrietako kontseilu nagusiak osatzeko eta idazkari nagusia izateko hautagaiak dira aukeratutakoak. Lander Martinez (Antolatu eta Parte Hartu ildokoa) izango da Bilboko Podemos Ahal Dugu-ko idazkari nagusia, Fernando Iglesias Gasteizkoa (Denok Elkarrekin), Hannot Sansinenea Donostiakoa (Noski Ahal Dugula), eta Oscar Fresan Iruñekoa (Eta Orain Zer? Gehiengo Sozialak).

Hiriburuetan, 539 lagunek eman dute botoa Donostian, 339k Gasteizen, eta 439k Iruñean; Bilbon, bozketa aztertzen ari da Berme Demokratikoen Batzordea.

Hiru zerrenda aurkeztu dituzte Gasteizen: Denok Elkarrekin, Denon Artean eta Erdialdeko Zirkulua. Araban, hautagaitza bana aurkeztu dituzte Amurrion eta Dulantzin ere. Bizkaian, berriz, hiru zerrenda aurkeztu dituzte Bilbon; Ahal Dugu Guztiok Gara, Antolatu eta Parte Hartu eta Bilboko Noski Ahal Dela. Hiriburuan ez ezik, herri hauetan ere aurkeztu dituzte hautagaitzak: Barakaldon, Getxon, Santurtzin, Portugaleten, Basaurin, Leioan, Ermuan, Derion, Abanton, Plentzian, Urdulizen, Mungian, Bakion, Durangon, Larrabetzun, Balmasedan, Berangon, Gorlizen, Muskizen, Sopelan eta Trapagaranen.

Donostian, bi zerrenda izan dira lehian: Noski Ahal Dugula eta Donostian ere Ahal Dugu. Eibar, Irun, Errenteria, Pasaia, Zarautz, Hernani eta Lasarte-Orian ere badira hautagaiak. Nafarroan, Tuteran, Eguesen, Barañainen, Zizur Nagusian, Huarten, Antsoainen, Mendabian, Lizarran, Altsasun, Burlatan, Noainen, Atarrabian, Corellan eta Buñuelen aurkeztu dituzte hautagaiak, Iruñekoaz gain.

86.046 parte hartzaile

Espainiako Estatuan, 6.999 hautagai aurkeztu dira 770 udalerritan, eta 86.046 lagunek eman dute botoa; udalerri horietako biztanleen herenak, gutxi gorabehera. Claro Que Podemos sektoreak —alderdiko zuzendaritzak babestutakoak— jaso du boto gehien Madrilen, Bartzelonan eta Sevillan.


Azaroaren 25eko mendi lasterketa mistorako izen-ematea

Ezkion Martxan kirol taldeak antolatuta azaroaren 25ean mendi lasterketa mistoa egingo dute. Lasterketak 5,8 kilometroko ibilbidea hartuko du eta 250 metroko desnibela. Izena eman nahi duenak herrikrosa.eus webgunean eman dezake.Ezkiotarrei lasterketan parte hartzeaz gain, antolaketan laguntzeko aukera eman nahi diete. Izan ere, diotenez lasterketaren helburu nagusietako bat, Ezkio ezagutzera emateaz gain, bertakoen elkarlana bultzatzea da. Horrez gain, «emakumeei mendi lasterketetarako bultzadatxo bat ematea ere bada gure nahia».Azaroa bukaeran Ezkion bertan mendian federatzeko aukera izango dute bertakoek lehen aldiz. Urteko asanblada orokorra abenduaren 20an, 18:30ean, izango dela aurreratu dute.


Petacchiren hirugarrena Giroan

Helmugan txirrindulari asko erori egin dira.

Esprintean erabaki da berriro Italiako Giroko etapa gaur, 11.a (Serravalle Scrivia-Pinerolo, 198 kilometro), eta Alesandro Petacchik irabazi du. Hirugarren etapa du halaxe. Helmugan bertan erorikoak izan dira, eta txirrindulari askok hartu dituzte kolpeak.

Andrea Noek segitzen du lider. 1.08 kentzen dizkio Marzio Bruseghin bigarrenari, 1.15 David Arroyo hirugarrenari, 1.38 Patxi Vila laugarrenari.

Bihar, 12. etapa: Scalenghe-Briançon (163 kilometro). Bi mendate daude etaparen erdialdetik aurrera.


Debagoieneko Trikitixa Eguna Bergaran

Eskualdeko zein Euskal Herri osoko trikitilari eta panderojoleek Bergaran izan dute gaur hitzordua. Goizetik hasi eta gauera arte, musikaz bete dituzte kaleak eta giro aparta sortu dute herrian, eguraldi txarrari aurre eginez.


"ETA amaiarazten laguntzeko" eskatu dio PSNk ezker abertzaleari

Halaber, erakunde armatutik "esplizituki eta zalantzarik gabe askatzeko" galdegin dio indar politiko horri Roberto Jimenez idazkari nagusiak.

ETA eta ezker abertzalea izan ditu hizpide nagusietakoak Roberto Jimenez PSNko idazkari nagusiak gaur Castejonen (Nafarroa), zuzendaritza batzarraren osteko adierazpenetan. Izan ere, bi eskaera egin dizkio Jimenezek ezker abertzaleri: batetik, "ETA amaiarazten laguntzeko" galdegin dio, "gizartea eta herritar guztiak behingoz aske izan ahal daitezen".

Ildo beretik egin dio bigarren eskaera: "ETAtik esplizituki eta zalantzarik gabe askatzeko". Jimenezen arabera, urrats hori ezinbestekoa da besteen zalantzak desagerrazteko eta inork ez dezan pentsa etorkizunean ezker abertzaleak atzera egin dezakeenik.


Inork ez du keinutzat hartu

Junqueras, Forcadell, Romeva, Sanchez, Bassa eta Cuixart Kataluniako bi kartzelatara lekualdatu dituzte. Generalitatearen arabera, Madrilen erabakiak ez du zerikusirik negoziazio batekin

Kataluniako auziari konponbide politiko bat emateko asmoz, Quim Torra Generalitateko presidentea Espainiako Gobernuari eskatzen ari zaio irtenbide bat negoziatu beharra dagoela. Eta aurreko gobernuak zuen jarrerarekin alderatuta, Pedro Sanchez Espainiako presidenteak esan izan du auziari beste modu batean heldu nahi diola.

Prozesu subiranistaren harira behin-behinean espetxeratutako bederatzi buruzagi independentistak lekualdatuko dituzte Kataluniako kartzeletara. Atzo sei gerturatu zituzten etxera. Torrak nabarmendu nahi izan zuen, ordea, Madrilen erabakiaren atzean ez dagoela «kontzesiorik», ez dela «keinu politiko bat», eta Espainiako Gobernuak hartutako erabakia «legezko betebehar bat» dela. «Inongo kasutan ez du zerikusirik negoziazio batekin». Torra eta Sanchez astelehenean dira aurrenekoz batzartzekoak.

Subiranistek ez dute keinutzat hartu politikari presoak Kataluniara gerturatzea, eta Madrilek ere ez. PDeCAT Alderdi Demokrata Europar Katalanak eta ERC Esquerra Republicanak Mariano Rajoyren kontrako zentsura mozioa babestu zuten duela hilabete pasa, baina, Fernando Grande-Marlaska Espainiako Barne ministroak atzo esandakoaren arabera, lekualdatzearekin ez dira ari «inongo bidesaririk» ordaintzen subiranistek Sanchezi emandako babesaren truke. Izan ere, PPk salatu du independentistentzako «garaipen moral bat» dela preso dauden politikariak Kataluniara gerturatzea, eta Ciudadanosek, berriz, adierazi du «separatistei, kolpistei» egindako lehen «kontzesioa» dela sozialisten erabakia.

Kontuak kontu, Oriol Junqueras Kataluniako presidenteorde kargugabetua, Raul Romeva kontseilari ohia, Jordi Sanchez ANC Biltzar Nazional Katalaneko presidente zena eta JxC Junts Per Catalunyako diputatua, eta Jordi Cuixart Omnium Culturaleko presidentea Sant Joan de Villatorradako Lledoners espetxera iritsi ziren atzo, 13:27 zirenean, Mossos d'Esquadraren lau furgonetatan. Bartzelonatik 65 bat kilometrora dago kartzela hori. Dolors Bassa kontseilari zena eta Carme Forcadell Parlamentuko presidente ohia Figueresko Puig de les Basses espetxera lekualdatu dituzte, Bartzelonatik 140 bat kilometrora, eta Guardia Zibilaren bi furgonetatan ailegatu ziren hara, 16:29 zirenean.

Forn, Rull eta Turull

Ordu batzuk geroago, 19:00etan, Askatasunaren aldeko martxak deitutakoak egin zituzten ANCk, Omnium Culturalek eta Eskubide Zibilen Elkarte Katalanak —uztailaren 14rako manifestaziora deitu dute Bartzelonan—. Ehunka pertsona bildu zituzten, tartean alderdi subiranistetako ordezkariak, eta bi espetxeen atarietaraino iritsi ziren. Politikari presoak aska ditzatela eskatu zuten. Martxan parte hartu aurretik, Lledonersen preso daudenekin bildu zen Torra; Roger Torrent Legebiltzarreko presidenteak Bassa eta Forcadelli bisita egin zien, eta, ondoren, Puig de les Bassesko mobilizazioarekin bat egin zuen.

Eguerdian, bestalde, adierazpen instituzionala egin zuten bi agintariek Kataluniako Parlamentuan. Ganberako alderdi subiranistek, Catalunya en Comuk, zenbait sindikatutako ordezkariek eta preso daudenen senideek ere babestu zuten bi agintariek irakurritako adierazpena. Torrentek esan zuen politikari presoak «gertuago» egoteak ez duela esan nahi «justizia» egin denik edo «aske» daudenik. «Ez gara gutxiagorekin konformatuko». Torrak ere adierazi zuen baietz, etxetik gertuago daudela, baina ez, ordea, aske. Madrili gogorarazi nahi izan zion, bide batez, gatazka ez dela judiziala, «politikoa» baizik. Eta nabarmendu nahi izan zuen mugimendu subiranista «hertsiki» bakezalea eta demokratikoa dela.

Oraindik lekualdatu zain daudenak Joaquim Forn, Jordi Turull eta Josep Rull aurreko gobernuko kontseilariak dira. Pablo Llarena Espainiako Auzitegi Goreneko epaileak herenegun onartu zuen haiek Kataluniako espetxeetara lekualdatzeko eskaera, eta Kataluniako Espetxe Zuzendaritzak zenbait hedabideri adierazitakoaren arabera, tramite batzuk baino ez dira falta lekualdaketa gauzatzeko. Ondorengo orduetan eramango dituzte Lledonersera.

Bermea, ordainduta

Erantzukizun zibiletik eratorritako 2,1 milioi euroko bermea ordaintzeko agindu zien Llarenak, joan den astean, prozesu subiranistarekin lotuta diru publikoaren erabilera okerra egotzita auzipetutako gobernu ohiko hamalau kideei. ANCk eta Omnium Culturalek atzo jakinarazi zutenez, erresistentzia kutxako dirua baliatuta ordaindu dute bermea.


Saharako haurrak etxean hartzeko deialdia luzatu dute

Hondarribiko Udalak, Gizarte Zerbitzuen Departamentuaren bidez jakinarazi nahi du, Oporrak Bakean izeneko programa dela eta, uztailean eta abuztuan zortzi urtetik hamabi urte arteko zortzi neska-mutil saharar hartzeko asmoa duela.

“Programa honek izaera humanitarioa du eta zenbait arrazoirengatik gizarte egoera txarrean dauden umeei edo osasun egoera berezian daudenei zuzenduta dago. Udako hilabete hauetan beren etxeetan hartuko dituzten familiekin oporrak igarotzeko aukera eskaini nahi zaie” azaldu du Maite Pelaezek, Gizarte Zerbitzuetako zinegotziak.

Hondarribiko Udalak programa hau martxan jartzearekin batera, bere gain hartuko ditu neska-mutil horien bidai txartelen gastua eta horiekin batera Saharatik etorriko den begiralearena. Era berean, aisialdiko ekintzak antolatu eta osasun azterketak eta zainketak koordinatuko ditu Osakidetzarekin, bestalde haur bakoitzari eta hori daukan familiari laguntza eskaintzeaz gainera, hauen jarraipena egingo du. Ekimen honetan parte hartu nahi duten familia guztiek informazio zabalagoa jasoko dute Departamentuan bertan, edo 943111291 telefonora deituta.

“Gaur arratsaldean, 17:00etatik 20:00etara, Santa Maria Magdalena plazan, ekitaldi honen inguruko jaialdi bat antolatuko da. Haur eta helduentzat, txalaparta, dantza, magia, Haima bat… denetatik izango dugu eta hiritarrei gonbitea luzatu nahiko nieke bertara hurbiltzeko” esan du Pelaezek.

Hortaz gain, astelehenean informazio saio bat egongo da, Zuloaga Etxean 19:00etan, Saharako haurrak etxean hartzearen ingurukoa.


Arraguako tabernako positiboak familiartean kutsatu direla zehaztu du udalak

Arragua auzoko tabernan izandako koronabirus agerraldiaren harira, lasaitasunera deitu du gaur Oiartzungo Udalak. Izan ere, tabernako langileen artean emandako positiboak familiartean kutsatu direla ondorioztatu du Osasun Sailak. Areago, jarraipena egin dutela ohartarazi du udalak eta azaldu duenez, «egun hauetan positibo eman duten pertsona horiekin kontaktu zuzena izan duten pertsona guztiek PCR proban negatibo eman dute, baita familiako kide ez diren tabernako beste langileek ere».

Hori horrela, Osasun Sailak ez du momentuz beharrezkoa ikusten bezeroei PCR probarik egitea. Familia berrogeialdian jarri dute, eta taberna itxita egongo da egoerak bere onera egin arte.


II. Berako 3x3 basket txapelketa solidarioa jokatuko dute asteburuan

Larunbat arratsaldean kuadrilla arteko txapelketa izanen da eta igandean elite mailakoa

Berako 3x3 basket txapelketa solidarioaren bigarren edizioa jokatuko dute asteburuan, ADEMGI elkartearen alde. Larunbatean kuadrila arteko txapelketa izanen da (federatu bat taldeko) eta igandean elite txapelketa. Biak arratsaldeko 4etan hasiko dira.

Taldeak, 16 urtetik goitiko 3 edo 4 pertsonakoak izan behar dute. Kategoria bakarra izanen da, beraz, mutil, neska zein talde mixtoak elkarrekin lehiatuko dira. Pertsona bakoitzak 5 euro ordaindu beharko du izen ematearekoan eta kamiseta eta motxila izanen du opari. Apuntatzeko, egunean bertan 15:00etatik aurrera.

Edozein zalantza argitzeko edo izen emateko: berako3x3txapelketa@gmail.com


Iñigito Txapelpunk ‘Gabonetako Ipuinak’ aurkezten ari da Lea-Artibaiko liburu dendetan

Kalean dago Iñigito Txapelpunk artista, abeslari eta musikariak argitaratu berri duen Euskal Herri Magikoa bildumaren Gabonetako Ipuinak lehen liburu musikatua, eta magia hori zabaltzen ari da orain, Lekeitioko artista, eskualdeko liburu dendetan zehar. Azaroaren 15ean Lekeitioko Konpitxak dendan egon zen liburuak saltzen eta sinatzen, eta ekimenak harrera ona eduki zuenez, Lekeitioko Aralde Berri liburu dendan egon zen joan den zapatuan [azaroak 21]. Egitasmoa Lea-Artibai eskualdera zabaltzea du asmoa gainera, “herriko denda txikiei bultzada bat eman eta liburua ezagutzera emateko”.

Horrela, barikuan [azaroak 27], 18:00etatik 20:00etara, Ondarroako Idiakez liburu dendan egongo da Iñigito Txapelpunk liburuak sinatzen, eta zapatuan [azaroak 28], 11:00etatik 14:00etara, Markina-Xemeingo Kareaga liburu dendan.

Datorren astetik aurrera, berriz, Txiki handia zara webgunean ere salgai egongo dira liburuak eta kamisetak, eta laster beste material batzuk ere kaleratuko dituztela aurreratu du.

Zuzenekoak. Horrez gain, zuzeneko batzuk ere baditu esku artean Iñigitok. Mendexako frontoian egingo du liburuaren aurkezpena abenduak 13an, eta Lekeitioko Eskola Publikora ere joango da. Azaldu duenez, Mendexako aurkezpena dohainik izango da, baina lekuak mugatuta egongo direnez Mendexako udaletxean hartu beharko dira sarrerak.

Olentzero, Mari Domingi eta beste askoren jatorria kontatzen eta abesten du Iñigitok Gabonetako Ipuinak liburuan. Izan ere ipuina CD bategaz lagunduta dator, “herrialde magiko honetara bidaiatzen lagunduko duena”. Liburuaren helburua haurrei elkartasuna, adiskidetasuna, natura, adiskidetasuna eta berdintasuna modu “guatxi” batean ulertzen laguntzea dela azaldu du artistak.

Lan berri honen baitan bideoklip bat ere kaleratu du Iñigitok. Munduko magoak bideoklipean Ylenia Baglietto (Mari Domingi) eta Mitxel Santamarinak (Olentzero) parte hartzen dute.


Leire Zelaiak irabazi du herriko amuarrain txapelketako saria

KIROLA // Leire Zelaiak irabazi du Herriko XXIV. Amuarrain Txapelketa, hiru amuarrain harrapatuta. 25 gaztetxok hartu zuten parte igandean jokatutako lehiaketan, eta hamairu amuarrain harrapatu zituzten, denera. Eñaut Zubizarretak amuarrain handienaren saria irabazi zuen, 422 gramoko arrainarekin. Ollagorra Ehiza eta Arrantza elkarteak antolatzen du lehiaketa urteko sasoi honetan.


Maila handia Teodoro Hernandorena XIV. Ipuin Lehiaketan

Abenduaren 18an izan da sari-banaketako ekitaldia, eta bertan elkartu dira irabazleez gain, Amaia Hernandorena (Teodoro zenaren alaba) eta Joxe Manuel Atxaga (Teodoro zenaren iloba).

Sari-banaketaren hasieran, Teodororen bizitzari buruzko zenbait zertzelada eman dira, bere heriotzaren hogeita batgarren urteurrenean, bere nortasunaren berri zabaltzeko, txikitxoenei batez ere.

Horren ostean, maila bakoitzeko irabazleen berri eman da. Honako hauek dira, mailaz maila, 2015eko lehiaketako saridunak:

A MAILA (6-8 urte)

1. saria: NAIRAREN EGUNIK ZORIONTSUENA, Uxue Velazquezena.

2. saria: BI ANAI-ARREBAK ETA MAMUAK, Samara Rodriguezena.

Aipamen berezia: IZARRETARA NOA, Aimar Olazabalena.

B MAILA (9-11 urte)

1. saria: BIZIRIK GAUDE, Mikel Rebollorena.

2. saria: SUGARRA OINETAN, Aitziber Zubeldiarena.

Aipamen berezia: AUTOBUS MIRESGARRIA, Ane Perezena.

C MAILA (12-13 urte)

1. saria: MIKEL ETA IPUINETAKO EZPATA, Beñat Usandizaga Nieverena.

2. saria: ILARGIRA, Alexander San Sebastianena.

D MAILA (14-16 urte)

1. saria: ORTZIMUGEN ARTEKO BEGIRADA, Irantzu Zubeldia Olasagastirena.

2. saria: MAITASUNAREN PRESOAK, Sara Iriarte Lasarena.

E MAILA (17 urtetik gorakoak)

1. saria: 27 ORDU, Oihana Beraza Aldalurrena.

2. saria: DIRENIK EZ DA SINETSI BEHAR, EZ DIRELA EZ DA ESAN BEHAR, Maider Garin Bakerorena.


Nekane Amayak munduko hileta abertzaleena antolatuko du gaur

Jonen osaba hil ondoren, Nekane Amayak hartuko du hileta antolatzearen ardura. Sorpresak eta ezbeharrak ez dira faltako.

Jonen osaba hil ondoren, Nekane Amayak munduko hiletarik abertzaleena antolatzeko ardura hartuko du, eta besteak beste, Deia-n eskela publikatu eta elizkizuna Gaztelugatxen ospatzea erabakiko du.

Gorpua daraman kotxearen atzetik, hileta martxa luzea egingo dute bihurgunez beteriko errepidean, eta auto ilara luzeari Kataluniako bikote turista bat ere gehituko zaio. Denek batera Gaztelugatxeko ermitara igoko dute hilkutxa, eskaileretatik gora.

Baina gauzak ez dira Nekane Amayak pentsatu bezala aterako. Gaizkiulertuak, ezbeharrak, herentziarengatik lehiak eta ezkutatu nahi izango diren sekretu harrigarriak ikusiko ditugu. Abentura ero honetan, gainera, Klaudio Landak, Iñaki Lopezek eta La Otxoak parte hartuko dute.

'Nekane Amaya' asteazkenetan izaten da ikusgai, 22:30etik aurrera, ETB2n eta eitb.eus-en.


Manlleu eta Arbucies herrietatik, bisitan

Hernanin izan ziren aurreko astean, Kataluniako Manlleu eta Arbucies herrietako ordezkariak. Hernaniko udal ordezkari eta teknikariekin, aztertu zituzten enplegua sortu, eta partaidetza eta kooperazioa bultzatzeko martxan dauzkaten ekimenak, ekonomia sozial eraldatzailearen ereduan oinarrituta. Kataluniarek, Ateneus Cooperatius izeneko ekimena aurkeztu zuten; eta gertutik ezagutu zuten, Gabriel Zelaiako coworking gunea.


Turismo eta kultura informazio lanak egiteko lanpostu bat eskainiko du Udalak

Hilabeterako lana izango da, abuztuaren 3tik 28ra bitartean

Interesa dutenek uztailaren 15era arte dute izena emateko denbora

Azpeitiko Udalak, INEMen lana sustatzeko programaren bidez, turismo eta kultura informazio zerbitzuak emateko lanpostu bat eskaintzen du abuzturako. Hilabeterako lana izango da, abuztuaren 3tik 28ra bitartean.

Lanpostuaren betebeharrak kultura eta turismo informazioa eskaintzea eta estadistikak egitea izango da.

Langileak ondorengo baldintzak bete beharko ditu: Azpeitiko INEMeko bulegoan izena emanda egotea, 2009/06/06a baino lehen, Azpeitia edo inguruan bizitzea eta inguruko baliabideak ezagutzea, turismoan formazioa, ofimatika jakitea eta komertziak ikuspegia edukitzea.

Interesa dutenek uztailaren 15era arte dute izena emateko denbora. Eskaera orria Azpeitiko INEMeko bulegoan aurkeztu behar dira, edo e-mai bidez bop2001810@ inem.es helbidean, 2660 erreferentzia jarrita.

INEMen Gipuzkoa 2009 enplegu sustapen programaren eta Gipuzkoako Foru Aldundiak udaletan enplegua bultzatzeko programaren barruan, zerbitzu orokorretan lan egiteko aldi baterako 13 lanpostu ere atera ditu Udalak. Eskaintzan izena emateko epea gaur, ostirala, amaituko da.


Trapero: 'Hauteslekuak zigilatzeak ordena publikoa arriskuan jar dezake'

Mossoen buruzagiak esan du Fiskaltzaren aginduak bete egingo dituztela, baina "proportzionaltasunaz eta koherentziaz" jokatuta.

Urriaren 1eko erreferendumean hauteslekuak zigilatzeak "ordena publikoa arriskuan" jar dezakeela ohartarazi dio Josep Lluis Trapero Esquadra Mossoen buruzagiak Jose Maria Romero de Tejada Kataluniako fiskal nagusiari.

Mossoen, Guardia Zibilaren eta Espainiako Poliziaren buruzagiek bilera egin dute Kataluniako Fiskaltzaren egoitzan, erreferendumean jarriko duten dispositiboa koordinatzeko asmoz.

Batzarrean izan da Trapero eta idatzi bat helarazi dio fiskal nagusiari, datorren igandean bozkalekuak itxiz gero, istiluak izan daitezkeela eta ordena publikoa arriskuan jar daitekeela ohartaraziz.

Traperok ziurtatu du Fiskaltzaren aginduak bete egingo dituztela, baina, betiere, "proportzionaltasunez eta koherentziaz" jokatuta, "ordena publikoa arriskuan jartzea saihesteko".

Ildo horretan, aipatu neurriak ekar ditzakeen "arazoak" zeintzuk izan daitezkeen jakinarazi dio Kataluniako fiskal nagusiari eta, aldi berean, honek emandako agindu batzuk "argitzeko" galdegin dio, "esandakoa ahalik eta ondoen betetzeko asmoz".

Traperok ohartarazi du hauteslekuak itxiz gero, "nahi ez diren ondorioak" izango direla; izan ere, oso litekeena da ordena publikoa eta herritarren segurtasuna arriskuan jartzea.

Mossoen buruzagiak gogora ekarri du, ikastetxeak ez ezik, beste hainbat eraikin publiko erabiliko direla hautesleku moduan: osasun zentroak, erietxeak, liburutegiak, epaitegiak, geriatrikoak, kirol pabilioiak, antzokiak, haurtzaindegiak, aisialdirako zentroak eta beste hainbat lokal (erakunde erlijiosoena, komunikabideena edo auzo elkarteena).

"Lokal horiek guztiak ixteak edo zigilatzeak oinarrizko zerbitzu publikoetan kalteak eragin ditzake, eta horrek herritarren oinarrizko eskubideetan eragingo luke", ohartarazi du

Fiskaltzak atzo helarazi zien Esquadra Mossoei Kataluniako erreferenduma egiteko urriaren 1ean jarriko diren hauteslekuak ixteko eta inork botoa eman dezala galarazteko agindua.

Bestalde, Pere Soler Mossoen zuzendariak zalantzan jarri du Fiskaltzaren agindua. "Mossoen, Guardia Zibilaren eta Espainiako Poliziaren misio nagusia eskubideak bermatzea da, ez horien gauzatzea eragoztea", azpimarratu du.

Joaquim Forn Kataluniako Barne kontseilaria ere neurriarekin kritiko agertu da. Horren ustez, agindua "aberrazio bat da".

Rac1 irrati kateari eskainitako elkarrizketa batean azaldu duenez, Generalitateak Kataluniako Segurtasun Batzordearen bilera deitzekotan dago (Puigdemontek eguerdi aldera egin du deialdia, biharko), erakunde hori baita "Kataluniako segurtasun indarren koordinatzailea".

Izan ere, Fiskaltzaren agindua "akats itzela" da, Fornen aburuz. "Generalitatea oso arduratuta dago Fiskaltzak hartu duen jarrerarekin, zentzu onaren eta legezkotasunaren kontra joan da eta", adierazi du.

Kataluniara guardia zibil eta polizia gehiago bidaltzea ere salatu du Fornek. Neurriak istiluei bide eman ahal diela uste du, "urriaren 1ean baketsua ez den erreakzio bat egon dadin". Horren aurrean, "protesta modu zibikoan" egiteko eta "probokazioan ez jausteko" deia egin die herritarrei.

Bien bitartean, Kataluniara bidalitako guardia zibil eta polizia agenteak "behar beste denbora" geratuko direla azpimarratu du gaur Juan Ignacio Zoido Espainiako Barne ministroak, eta ohartarazpena ere egin du, Ministerioak ez ditu agente horien kontrako "erasoak" onartuko, eta horiek eragozteko "neurri legalak" iragarri ditu.